सुप्रसिद्ध अभिनेत्री श्रीदेवी यांचे पार्थिव दुबईतून भारतात आणण्यास उशीर होऊ शकतो अशी शक्यता आहे . कारण त्यांच्या पार्थिवावर रासायनिक लेप लावण्यात आलेला नाही . हा लेप उद्या लावण्यात येणार आहे . फॉरेन्सिक अहवालानुसार , मद्यप्राशनामुळे श्रीदेवी यांचा तोल गेल्याने त्या बाथटबमध्ये पडल्या आणि बाथटबमधील पाण्यात बुडून त्यांचा मृत्यू झाला , असे तपासणीतून समोर आले आहे . श्रीदेवी यांच्या रक्तात मद्याचा अंश आढळला आहे . ‘एएनआय’ या वृत्तसंस्थेने खलिज टाइम्सचा हवाला देत श्रीदेवी यांच्या पार्थिवाला रासायनिक लेप लावण्यात आला नसल्याचे म्हटले आहे . तसेच दुबई पोलिसांनी आता हे प्रकरण सरकारी वकिलांकडे वर्ग केल्याचीही माहिती समोर येते आहे . श्रीदेवी यांचे पार्थिव त्यांच्या कुटुंबीयांना मिळण्यासाठी सरकारी वकिलांची संमती आवश्यक असणार आहे . ही संमती मंगळवारी मिळाल्यानंतर पार्थिव भारतात आणले जाईल अशी शक्यता आहे . श्रीदेवी यांचे पार्थिव भारतात आणण्यास दुबई पोलिसांनी संमती दिली आहे . दुबईतील नियमांनुसार अशा एखाद्या प्रकरणात सरकारी वकिलांची संमती आवश्यक असते . तसेच शवविच्छेदन अहवाल आणि फॉरेन्सिक अहवालही त्यांच्याचकडे सोपवला जातो . त्याचमुळे सरकारी वकिलांची संमती मिळाल्याशिवाय श्रीदेवी यांचे पार्थिव मुंबईकडे रवाना होऊ शकणार नाही . त्याचमुळे पार्थिव भारतात आणण्यास उशीर होऊ शकतो अशी शक्यता आहे . दरम्यान लोकसत्ता ऑनलाइनला मिळालेल्या माहितीनुसार , श्रीदेवी यांचे पार्थिव पहाटे १ . ३० वाजता दुबई विमानतळावरून निघून मंगळवारी सकाळी मुंबईत पोहचण्याची शक्यता आहे .


आपला चेहरा तजेलदार दिसावा तसेच त्वचा नितळ असावी यासाठी अनेक महिलांचा प्रयत्न सुरु असतात . मग बाजारात मिळणारी उत्पादने आणि पार्लरच्या वाऱ्या सुरु होतात . पण घरच्याघरी काही सोपे उपाय केल्यास त्याचा अतिशय चांगला फायदा होऊ शकतो . यासाठी काही सोप्या गोष्टी करण्याची आवश्यकता आहे . ग्लिसरीन आणि गुलाब पाणी या बाजारात सहज उपलब्ध होणाऱ्या गोष्टी चेहऱ्याचा पोत सुधारण्यास उपयोगी ठरतात . यामुळे कोरडा झालेला चेहरा चमकदार तर दिसतोच पण उजळण्यासही मदत होते . सुरेंद्र अग्रवाल यांनी तजेलदार चेहऱ्यासाठी हे उपाय सांगितले आहेत . दीड कप गुलाब पाण्यात पाव कप ग्लिसरीन घ्यावे . हे मिश्रण एकत्रित योग्य पद्धतीने मिसळावे . हे मिश्रण एका स्वच्छ बाटलीत भरुन ठेवावे . १ . मॉश्चरायजर ग्लिसरीन आणि गुलाब पाणी या दोन्हीमध्ये मॉश्चरायझिंग गुण असतात . त्यामुळे त्वचा कोरडी पडण्यापासून त्याचे रक्षण होऊ शकते . गुलाब पाण्यामुळे त्वचेतील पाण्याचा अंश कायम राखण्यास मदत होते . त्यामुळे त्वचा मुलायम तसेच आरोग्यदायी राहण्यास मदत होते . ग्लिसरीनही त्वचेचा पोत सुधारण्यास उपयुक्त असते . २ . इतर समस्यांपासून सुटका विविध कारणांनी त्वचेची आग होणे , फोड येणे , खाज सुटणे अशा समस्या उद्भवतात . गुलाब पाणी आणि ग्लिसरीन यांमुळे या समस्यांवर आराम मिळण्यास मदत होते . गुलाब पाण्यात त्वचेच्या समस्यांना प्रतिबंध करणारे घटक असतात . त्यामुळे त्वचेचे उत्तम पद्धतीने संरक्षण होते . यामुळे चेहऱ्यावरील मुरुम आणि पुरळे येण्यास प्रतिबंध होतो . ३ . पीएचची पातळी संतुलित राहण्यास मदत चेहरा नितळ राहण्यासाठी त्वचेतील पीएचची पातळी संतुलित असणे आवश्यक असते . ही पातळी संतुलित राहिल्यास त्वचेच्या समस्या उद्भवत नाहीत . ग्लिसरीन आणि गुलाब पाणी दोन्हीमुळे पीएचची पातळी संतुलित राहण्यास मदत होते . ४ . वय लपण्यास मदत वय वाढले की चेहऱ्यावर सुरकुत्या येण्यास सुरुवात होते . यामुळे आपले वय झाले हे सहज लक्षात येते . मात्र वाढते वय समजू नये यासाठी चेहऱ्याला नियमित गुलाब पाणी आणि ग्लिसरीनचे मिश्रण लावावे . त्याचा चेहरा तरुण दिसण्यास फायदा होतो . ५ . त्वचा स्वच्छ होते आपण दिवसभर धूळ आणि प्रदुषणाच्या संपर्कात येत असतो . हे घटक चेहऱ्यावर चिकटून राहिल्याने चेहरा खराब होण्यास सुरुवात होते . आपण जर चेहऱ्यावर पाणी मारले तरच हे घटक दूर होतात . मात्र अशाप्रकारे चेहरा धुणे शक्य होतेच असे नाही . मात्र गुलाब पाणी आणि ग्लिसरीन यांचे मिश्रण कापसावर घेऊन त्याने चेहरा साफ केल्यास निश्चितच फायदा होतो .


सकाळी केलेल्या हृदय शस्त्रक्रियेच्या तुलनेत दुपारी केलेली हृदय शस्त्रक्रिया अधिक सुरक्षित असल्याचे नुकत्याच करण्यात आलेल्या एका संशोधनात स्पष्ट झाले आहे . हे संशोधन ‘द लँकेट’ या मासिकात प्रसिद्ध झाले आहे . फ्रान्सच्या लिले विद्यापीठातील संशोधकांनी हृदय शस्त्रक्रिया केलेल्या तब्बल ६०० रुग्णांची पुनर्तपासणी केली . सकाळी दोनवेळा हृदय शस्त्रक्रिया केलेल्या रुग्णांची प्रकृती ५०० दिवसांनंतर अधिक गुंतागुंतीची होत गेल्याचे आढळून आले , तर दुपारी हृदय शस्त्रक्रिया केलेल्या केवळ नऊ टक्के रुग्णांना हृदयविकाराचा झटका , हृदय निकामी होणे , मृत्यू झाल्याचे आढळून आले . त्याचवेळी सकाळी शस्त्रक्रिया झालेल्या १८ टक्के रुग्णांकडून हृदयाच्या तक्रारी आल्या . हृदयविकाराच्या शस्त्रक्रियेनंतर पुन्हा हृदयविकाराच्या तक्रारी सकाळी शस्त्रक्रिया केलेल्या रुग्णांमध्ये अधिक आढळल्याचे विद्यापीठातील प्राध्यापक डेव्हिड मॉन्टिअॅग्ने यांनी ‘द टेलिग्राफ’ला सांगितले . जैविक तंत्रामुळेच मानवाच्या हृदयावर नकारात्मक परिणाम होत असल्याचे संशोधनात आढळून आल्याचेही त्यांनी सांगितले . संशोधकांनी या अभ्यासासाठी ३० जणांच्या हृदयातील काही घटकांच्या चाचण्या केल्या . संशोधकांनी केलेल्या संशोधनात दुपारच्या शस्त्रक्रियेवेळी शरीरातील जैविक घडय़ाळ अधिक कार्यरत असल्याचे आढळून आले . त्याचेच प्रतिबिंब हृदय शस्त्रक्रियेवर पडत असल्याचे आढळून आले आहे .


जीएसटी करप्रणालीमुळे काही दिवसांपूर्वीच अॅमेझॉनने आपल्या ग्राहकांसाठी काही खास ऑफर्स जाहीर केल्या होत्या . त्यानंतर अॅमेझॉनतर्फे पुन्हा एकदा नव्याने ऑफर्स जाहीर करण्यात आल्या आहेत . विशेष म्हणजे या ऑफर्स अॅमेझॉनने आपल्या प्राईम यूजर्ससाठीच जाहीर केल्या असून भारतात पहिल्यांदाच प्राईम डेचे आयोजन करण्यात आले आहे . हा सेल आज ( १० जुलै ) सायंकाळी ६ वाजल्यानंतर सुरु होणार असून पुढील ३० तास हा सेल सुरु असल्याचे कंपनीने जाहीर केले आहे . अॅमेझॉन प्राईमचे सदस्य या सेलमधील विविध ऑफर्स आणि सवलतींचा फायदा घेऊ शकणार आहेत . १३ देशांमध्ये आज एकाच दिवशी , एकाच वेळी सुरु होणाऱ्या या सेलसाठी अॅमोझॉनने अनेक मोठ्या ब्रँडसोबत टायअप केले आहे . अॅमेझॉनचे प्राईम मेंबर व्हायचे असल्यास एक वर्षासाठी ४९९ इतकी रक्कम भरुन होता येते . यामध्ये ग्राहकांना विविध ऑफर्सचा लाभ मिळतो . भारतात मागील काही दिवसात ऑनलाईन खरेदी करणाऱ्या ग्राहकांच्या संख्येत वाढ झाली आहे याशिवाय प्राईम यूजर्सची संख्याही वाढत आहे . त्यामुळे ग्राहकांचा प्रतिसाद पाहता कंपनीने भारतात पहिल्यांदाच प्राईम डे साजरा करण्याचे ठरविले आहे . सध्या अनेक देश कंपनीच्या क्रमवारीत अव्वल आहेत आणि भारत या क्रमवारीत तेराव्या स्थानावर आहे . या सेलमुळेही प्राईम मेंबरची संख्या वाढण्याची शक्यता आहे . आता प्रत्येक तीन मेंबर्समध्ये १ प्राईम मेंबर असतो . एकावर एक फ्री अॅमेझॉन टीसीएल कंपनीच्या टीव्हीवर एक खास ऑफर देत आहे . ५५ इंचाचा अॅंड्रॉईड स्मार्ट टीव्ही खरेदी केल्यास ग्राहकांना त्यासोबत ३२ इंचाचा त्याच कंपनीचा एचडी रेडी टीव्ही मिळणार आहे . याशिवाय इतरही अनेक उत्पादनांवर विविध ऑफर्स मिळू शकतील . याशिवाय एचडीएफसीच्या क्रेडिट कार्डावर खरेदी करणाऱ्या ग्राहकांना १५ टक्के सूट मिळणार असल्याचे इकॉनॉमिक टाइम्सने आपल्या वृत्तात म्हटले आहे . प्राईम डिल्स प्राईम डेच्या निमित्ताने अॅमेझॉन आपल्या ग्राहकांसाठी २० नवी उत्पादने बाजारात आणत आहे . याशिवाय ग्राहकांकडून ज्या उत्पादनांना सर्वाधिक पसंती दिली जात आहे त्यांच्यावर अतिरिक्त ऑफर्स देण्यात आल्या आहेत . सेलच्या पहिल्या दिवशी सायंकाळी कंपनीने रेडमी कंपनीचे काही नवीन स्मार्टफोनही लॉंच केले . याशिवाय अभिनेता सलमान खान याच्या बिईंग ह्यूमन या ब्रॅंडची इको फ्रेंडली सायकलही यामध्ये लॉंच केली जाणार आहे . इतर ऑफर्स टी - शर्ट आणि टॉपवर ६० टक्के सवलत गॅस आणि शेगडीवर साधारण ३५ टक्के सवलत चपलांच्या मोठ्या ब्रॅंडसवर ५० टक्क्यांहून अधिक सवलत आणि इतरही अनेक ऑफर्स देण्यात आलेल्या आहेत .


एकीकडे झहीर खान - सागरिकाच्या लग्नाची चर्चा असतानाच आता बॉलिवूडची आणखी एक जोडी पुढच्या वर्षी जुलैमध्ये विवाहबंधनात अडकणार असल्याची माहिती समोर येत आहे . ‘स्पॉटबॉय ई’ या वेबसाइटने दिलेल्या माहितीनुसार अभिनेत्री अमिषा पटेलचा भाऊ अश्मित आणि त्याची प्रेयसी मेहेक चहल पुढच्या वर्षी विवाहबद्ध होणार आहेत . दोघांचा नुकताच साखरपुडा झाला . गेल्या दोन वर्षांपासून ते एकमेकांना डेट करत असून आता लग्नापूर्वी लिव्ह इनमध्ये राहत आहेत . मुंबईतील वांद्रे येथील मेहेकच्या घरी हे दोघे लिव्ह इनमध्ये राहत आहेत . मेहेकने लग्नाच्या शॉपिंगलाही सुरुवात केली आहे . मुंबईत लग्न व्हावं अशी मेहेकची इच्छा आहे , तर अश्मितला पॅरिसमध्ये लग्न करायचे आहे . अश्मितचे नातेवाईक आणि मित्रमैत्रिणी पॅरिसमध्येच राहत असल्याने तेथेच लग्नसोहळा पार पडावा , अशी त्याची इच्छा आहे . त्यामुळे विवाहस्थळ अद्याप निश्चित झाले नाही . वाचा : …अन् झहीरच्या कुटुंबियांनी मागिवली ‘चक दे इंडिया’ची सीडी दोघेही एकमेकांना बारा वर्षांपासून ओळखतात . ऑगस्टमध्ये युरोप टूरच्यावेळी अश्मितने तिला प्रपोज केलं . १२ वर्षांच्या या नात्याबद्दल बोलताना मेहेक सांगितले होते की , ‘माझ्यासाठी हे खूप आश्चर्यकारक होतं आणि त्याक्षणी मी स्तब्ध झाले . आम्ही युरोपमध्ये सुट्ट्यांचा आनंद घेत होतो आणि त्याने ती अंगठी लपवली होती . रोमॅण्टिक सरप्राईज प्लॅन करुन त्याने माझं मन जिंकलं . मैत्रीपासून सुरु झालेल्या या नात्याचं प्रेमात रुपांतर झालं आणि आता आम्ही लग्न करणार आहोत . ’ ‘बिग बॉस’ या रिअॅलिटी शोमध्ये दोघांनीही भाग घेतला होता . चौथ्या सिझनमध्ये अश्मित आणि वीणा मलिकच्या अफेअरच्या बऱ्याच चर्चा रंगल्या होत्या . तर मेहेक शोच्या पाचव्या सिझनमध्ये दिसली . त्यानंतर ‘पावर कपल’ या रिअॅलिटी शोमध्येही दोघांना पाहिलं गेलं . त्यानंतर ‘पावर कपल’ या रिअॅलिटी शोमध्ये दोघे एकत्र दिसले होते .


भारतात आजही महिला सबलीकरणाबद्दल कोणीही कितीही आवाज उठवले तरीही , काही बाबतींत मात्र अजूनही महिलांना मोकळा श्वास घेणे कठीण होऊन बसले आहे . प्रगतीपथावर असलेल्या या भारतदेशामध्ये आजही हुंडा , अत्याचार , मारहाण अशा असंख्य समस्यांना महिला सामोऱ्या जात आहेत . आता तर या प्रकरणापासून बॉलिवूडही दूर राहिलेले नाही असेच म्हणावे लागेल . महिला सक्षमीकरणाच्या मुद्द्यावर चित्रपटांच्या माध्यमातून भाष्य करणाऱ्या बी टाऊनमधील उत्तम दर्जाच्या अभिनयासाठी ओळखल्या जाणाऱ्या अभिनेता नवाजुद्दीन सिद्दिकीविरोधात पोलिसात तक्रार दाखल करण्यात आली आहे . नवाजुद्दीनच्या लहान भावाच्या पत्नीने त्याच्या आणि त्याच्या कुटुंबियांविरोधात तक्रार केली . अत्याचार आणि मारहीणीविरोधात तिने हा गुन्हा नोंदवला असल्याची माहिती अधिकाऱ्यांनी दिली आहे . नवाजुद्दीनच्या धाकट्या भावाच्या पत्नीने तिच्या तक्रारीमध्ये काही गंभीर बाबींची नोंद केली आहे . नवाजुद्दीनने ती तीन महिन्यांची गरोदर असताना तिच्या पोटावर लाथ मारली होती असा खळबळजनक दावा त्याच्या भावाच्या पत्नीने तक्रारीमध्ये केला आहे . राकेश जोली या पोलीस अधिक्षकाच्या म्हणण्यानुसार या महिलेने नवाजुद्दीनच्या धाकट्या भावासह ३० मे २०१६ रोजी लग्न केले होते . त्यानंतर कुटुंबियांनी तिच्याकडून हुंड्याची मागणी करत तिला त्रास देण्यास सुरूवात केली . तिने दाखल केलेल्या तक्रारीनुसार २८ सप्टेंबरला नवाजुद्दीननेही तिला मारहाण केली होती . सूत्रांकडून मिळालेल्या माहितीनुसार कोतवाली पोलीस ठाण्यात ती तक्रार दाखल करण्यासाठी गेली असता , तिला पोलिसांनी योग्य ते सहकार्य केले नाही . त्यानंतर तिने आई , बाबा आणि काकांची मदत घेत थेट पोलीस अधिक्षकांना गाठले आणि गुन्हा नोंदवला . सध्या या गुन्ह्यावर पोलिसांनी कारवाई करण्यास सुरूवात केली असून सदर प्रकरणाची रितसर चौकशी केल्यावरच दोषींवर कायदेशीर कारवाई करण्यात येणार असल्याची माहिती सुत्रांनी दिली आहे . नवाजुद्दीनची एकंदर चित्रपट कारकीर्द पाहता त्याच्या अभिनयाची अनेकांनीच प्रशंसा केली आहे . काही दर्जेदार भूमिका रंगवणाऱ्या नवाजुद्दीनने चित्रपट रसिकांच्या मनावर भुरळ घातली आहे . हे जरी खरे असले तरीही एका वेगळ्याच आणि गंभीर कारणासाठी त्याच्यावर नोंदविण्यात आलेल्या गुन्ह्यामुळे एका नव्या चर्चेलाच तोंड फुटले आहे . त्यामुळे येणाऱ्या काळात नवाजुद्दीन दोषी आढळल्यास त्याच्यावर कायदेशीर कारवाई होणार का ? असा प्रश्न अनेकांनाच पडत आहे .


एकामागून एक होणाऱ्या दहशतवादी हल्ल्यांनी जगभरात गोंधळ घातला आहे . अशाच एका हल्ल्यातून हॉलीवूड स्टार डॅनिअल रॅडक्लिफ हा थोडक्यात वाचला . ४ जून २०१७ रोजी लंडन येथे झालेल्या दहशतवादी हल्ल्यात सहाजण ठार झाले होते तर तीस पेक्षा जास्त लोक जखमी झाले होते . या हल्ल्यात एक हॉलीवूड सेलेब्रिटीदेखील जखमी झाल्याची अफवा होती . मात्र नंतर ती अफवा नसून खरोखरच सेलिब्रिटी जखमी झाल्याची माहिती त्या घटनेचा तपास करत असलेल्या माजी पोलीस अधिकारी डेव्हिड व्हिडीकेट यांन मिळाली . सुरुवातीला त्यांनादेखील इतर लोकांप्रमाणे ही बातमी खोटी आहे असे वाटत होते . परंतु सी . सी . टीव्ही फुटेज पाहून त्या व्यक्तीचा तपास केला असता तो सेलिब्रिटी दुसरा तिसरा कोणी नसून खुद्द ‘हॅरी पॉटर’ असल्याचे लक्षात आले . हॅरी पॉटर फेम डॅनिअलला यासंदर्भात विचारले असता सुरुवातीला त्याने उत्तरे देण्यास टाळाटाळ केली , परंतु नंतर आपण जखमी झाल्याचे त्याने मान्य केले . त्या दिवशी नेहमीप्रमाणे तो खरेदी करण्यासाठी बाजारात आला होता . अचानक त्याच्या पाठीमागून काही लोकांचा आरडाओरडा त्याला ऐकू आला . काय घडले आहे हे पाहण्यासाठी मागे फिरताच दोन व्यक्ती अंदाधुंद गोळीबार करताना त्याला दिसले . त्यांच्यापासून वाचण्यासाठी त्याने सुरक्षित स्थानाच्या दिशेने पळ काढला . दरम्यान , काही दुकानांच्या काचा फुटल्या आणि त्यात तो जखमी झाला . त्याला झालेल्या जखमा या किरकोळ स्वरूपाच्या असल्यामुळे त्याने त्याची जाहीर वाच्यता केली नाही . अशा दुर्घटना घडल्यावर प्रशासनाला शांतपणे सदर परिस्थिती हाताळू देणे हे प्रत्येक नागरिकाचे कर्तव्य असते . परंतु काही सेलिब्रिटी परिस्थितीचे गांभीर्य समजून न घेता केवळ प्रसिद्धीसाठी माध्यमांतून गोंधळ घालतात . डॅनिअलने मात्र शांत राहत एक आदर्श लोकांसमोर ठेवला आहे .


लंडन : इंग्लंडचा अष्टपैलू बेन स्टोक्स याने दुखापतीनंतर नाबाद 90 धावांची दमदार खेळी करत क्रिकेटच्या मैदानावर पुनरागमन केले . काउंटी क्रिकेटमधील यॉर्कशायर विरुद्ध डरहॅम या सामन्यात डरहॅम जेट्सकडून खेळताना स्टोक्सने आठ चौकार आणि पाच षटकारांसह नाबाद 90 धावा केल्या . पाकिस्तानविरुद्ध झालेल्या सामन्यात डाव्या पायाच्या स्नायूला दुखापत झाल्याने त्याला ऑस्ट्रेलियाविरुद्ध झालेल्या पाच एकदिवसीय सामन्यांच्या मालिकेला त्याला मुकावे लागले होते . तसेच सध्या सुरु असलेल्या इंग्लंड विरुद्ध भारत ट्वेंटी20 मालिकेतही त्याला विश्रांती देण्यात आली आहे . आपली तंदुरुस्ती सिद्ध करण्यासाठी स्टोक्स सध्या काउंटी क्रिकेटमध्ये खेळत आहे . गुरुवारी ( ता . 5 जुलै ) झालेल्या सामन्यात त्याने फक्त फलंदाजी केली . या सामन्यात तो फलंदाजीसाठी सलामीला आला . स्टोक्सने नाबाद 90 धावा करुनही डरहॅम जेट्स या सामन्यात पराभूत झाले . स्टोक्सची ही दमदार खेळी पाहता तो तंदुरुस्त असल्याचे निश्चत आहे . त्यामुळे भारत विरुद्ध इंग्लंड एकदिवसीय मालिकेत संघात त्याचे पुनरागमन होण्याची दाट शक्यता आहे .


इन्स्टाग्रामने युजर्ससाठी नुकतेच एक नवीन फिचर आणले आहे . सध्या सर्वच वयोगटातील लोकांमध्ये या सोशल मीडिया अॅप्लिकेशनचा मोठ्या प्रमाणात वापर होताना दिसतो . त्यामुळे आपल्या युजर्सना जास्तीत जास्त सुविधा देण्याच्या दृष्टीने सोशल मीडिया पुढाकार घेताना दिसते . या नव्याने जाहीर करण्यात आलेल्या फिचरमध्ये युजर्सना आपली इन्स्टाग्रामवरील स्टोरी हाईड करण्याचा पर्याय उपलब्ध असेल . हे फिचर तुम्हाला तुमच्या अकाऊंटमध्ये अॅक्टिव्हिटी नावाने दिसेल . सध्या फेसबुक आणि व्हॉटसअॅपमध्ये सध्या ज्याप्रमाणे तुम्ही स्टोरी किंवा स्टेटस टाकल्यानंतर तुम्हाला ते काही जणांना दाखवायचे नसेल तर तुम्ही हाईडचा पर्याय निवडू शकता . इन्स्टाग्रामला ही सुविधा नव्हती . मात्र आता ती सुरु करण्यात आली आहे . ज्या युजर्सना फॉलो करता किंवा ज्या युजर्संना मेसेज पाठवायचे आहे , त्यांचा अॅक्टिव्हिटीचा कालावधी तुम्ही अॅपवर पाहु शकता . मात्र तुमचे अॅक्टिव्हिटी स्टेटस इतरांना दिसू नये , असे तर यासाठीही एक उपाय आहे . यासाठी तुम्हाला तुमचे अॅक्टिव्हिटी स्टेटस बंद करावे लागेल . मात्र यामुळे तुम्ही इतरांचेही अॅक्टिव्हिटी स्टेटस पाहु शकणार नाही . आता ही स्टोरी हाईड करायची कशी ते पाहूयात… १ . आपल्या डिव्हाईसवर इन्स्टाग्राम अॅप ओपन करा . यावेळी तुमचे अकाऊंट लॉग इन असणे गरजेचे आहे . २ . प्रोफाईल आयकॉनवर टॅप करा . याठिकाणी वरच्या बाजूला तीन डॉट दिसतील . त्यावर क्लिक करा . ३ . याठिकाणी सेटींग्जशी निगडीत असलेले अनेक पर्याय दिसतील . त्यात Show Activity Status अशा पर्यायावर क्लिक करा . ४ . Show Activity Status बाय डिफॉल्ट ऑन असते . ते डिसेबल केल्यानंतर तुमचे अॅक्टिव्हिटी स्टेटस कोणालाही दिसणार नाही . त्यामुळे तुम्हाला तुमची इन्स्टाची स्टोरी कोणाला दाखवायची नसेल तर त्यासाठी हा एक उत्तम पर्याय असेल . काही दिवसांपूर्वीच इन्स्टाग्रामने आणखी एक नवीन फिचर लाँच करणार असल्याचे जाहीर केले होते . त्यानुसार व्हॉट्सअॅपप्रमाणे आता इंस्टाग्रामवरही तुमचे लास्ट सीन दिसू शकणार होते . फिचर लाँच व्हायला वेळ असून त्याच्या डेव्हलपिंगचे काम सुरु असल्याचे कंपनीकडून सांगण्यात आले होते . याबरोबरच इन्स्टाच्या फोटोचा किंवा पोस्टचा स्क्रीनशॉट काढणाऱ्यांचेही आता रेकॉर्ड ठेवले जाणार आहे . त्यामुळे तुम्ही कोणाच्या फोटोंचे स्क्रीनशॉट घेत असाल तर ते तुमच्या अंगाशी येण्याची शक्यता आहे .


महाराष्ट्रात सध्या भेडसावत असलेली सर्वात भीषण समस्या म्हणजे दुष्काळ . आपल्याकडे शेतकऱ्यांना आत्महत्या केल्यावर पैसे मिळतात , पण जिवंतपणी पैशाअभावी जीव देण्याची पाळी त्यांच्यवर येते . नेमक्या याच प्रश्नावर ‘निवडुंग’ चित्रपट भाष्य करतो . सामाजिक आशय असलेल्या या चित्रपटात एका वेगळ्या प्रकारची प्रेमकथाही पाहायला मिळेल . चित्रपटातील लावणी गीत नुकतेच अभिनेत्री संस्कृती बालगुडेवर चित्रीत करण्यात आले . ‘माझ्या ज्वानीला अंगभर भिजवा की…’ ही लावणी गीतकार झहीर कलाम यांच्या लेखणीतून आकाराला आली असून उर्मिला धनगरच्या सुमधुर आवाजात संगीतकार रफिक शेख यांनी ही लावणी संगीतबद्ध केली आहे . मेघा सपंत यांनी या गाण्यासाठी नृत्यदिग्दर्शन केले आहे . लावणी हा नृत्यप्रकार आपल्याला खूप आवडत असल्याचे सांगत , चित्रपटातील ही लावणी कथेमध्येही महत्त्वाची भूमिका बजावत असल्याची माहिती संस्कृतीने दिली . या चित्रपटाचा विषय सामाजिक आशयावर आधारित असून तो मांडण्यात या लावणीचा मोलाचा वाटा असल्याचेदेखील ती म्हणाली . उर्मिला धनगरच्या आवाजाने या लावणीला योग्य न्याय दिला असून , गीतकार झहीर कलाम यांनी अचूक शब्दांची पेरणी करून या लावणीचे सौंदर्य अधिक खुलविल्लेयाचे संस्कृतीने सांगितले . मेघा संपत यांच्या नृत्यदिग्दर्शनाखाली या लावणीवर परफॉर्म करताना एक नवीन अनुभव आलाच , पण पुन्हा काहीतरी नावीन्यपूर्ण करण्याचे समाधानही लाभले . मुनावर भगत यांच्यामुळे पुन्हा एकदा भूषणसोबत काम करण्याचा योग जुळून आला . प्रेक्षकांनाही आमची जोडी नक्कीच आवडेल , अशी आशा ‘निवडुंग’मधील या लावणीच्या चित्रीकरणादरम्यान बोलताना संस्कृतीने व्यक्त केली निर्माते मुनावर शमीम भगत यांची ‘निवडुंग’ ही पहिलीच मराठी निर्मिती असून स्वतः मुनावर भगत या चित्रपटाचे दिग्दर्शन करीत आहेत . यापूर्वी हिंदी चित्रपटसृष्टीत काही यशस्वी निर्मिती केल्यानंतर मुनावर भगत आता मराठीकडे वळले आहेत . ‘निवडुंग’ विषयी बोलताना ते म्हणाले , “महाराष्ट्रावर सध्या दुष्काळाचं सावट असून या चित्रपटातही हाच विषय हाताळण्यात आला आहे . सामाजिक जाणिवेचे भान राखून बनत असलेला ‘निवडुंग’ दर्जेदार निर्मितीमूल्याने सजलेला आहे . चित्रपटातील ही लावणी केवळ मनोरंजनासाठी नसून त्याद्वारे काहीतरी सांगण्याचा लेखकाचा उद्देश आहे . संस्कृतीने ठसकेबाज लावणीवर अप्रतिम नृत्य केले आहे . गीतलेखनापासून नृत्यदिग्दर्शनापर्यंत सर्वच बाबतीत या लावणीवर खूप मेहनत घेण्यात आली असून प्रेक्षकांनासुद्धा नक्कीच आवडेल . ” संस्कृती एक चांगली अभिनेत्री आहेच , पण याचबरोबर ती सुरेख नृत्यांगनाही आहे . संस्कृतीने आपल्या बहारदार नृत्याने या लावणीमध्ये सुंदर रंग भरले आहेत . मुनावर भगत यांचा जरी हा पहिलाच मराठी चित्रपट असला तरी त्यांनी हिंदीत बरेच काम केले आहे , त्यामुळे त्यांच्यासोबत काम करताना खूप काही शिकण्याची संधी मिळाल्याचे , चित्रपटात केशव नावाची व्यक्तिरेखा साकारणारा भूषण प्रधानन म्हणाला . ‘मीना शमीम फिल्म्स’ या बॅनरअंतर्गत साकार होत असलेलया या चित्रपटात भूषण प्रधान आणि संस्कृती बालगुडे या प्रमुख भूमिकांमध्ये दिसणार असून सारा श्रवण , अस्ताद काळे , प्राजक्ता दिघे , शेखर फडके यांच्याही या चित्रपटात महत्त्वपूर् भूमिका आहेत . चित्रपटाची कथा मुनावर भगत यांनी लिहिली असून महेंद्र पाटील यांनी पटकथा आणि संवाद लिहिले आहेत .


मुंबई रणजी संघाच्या प्रशिक्षकपदी माजी यष्टीरक्षक फलंदाज विनायक सामंत यांची नियुक्ती करण्यात आलेली आहे . याचसोबत मुंबई क्रिकेट असोसिएशनने विल्कीन मोटा यांची मुंबईच्या १९ वर्षाखालील संघाच्या प्रशिक्षकपदी नेमणूक केली आहे . आगामी रणजी हंगामापर्यंत विनायक सामंत मुंबईचे प्रशिक्षक म्हणून काम पाहणार आहेत . मुंबईत झालेल्या बैठकीनंतर एमसीएचे सह सचिव उन्मेश खानविलकर यांनी सामंत व विल्कीन मोटा यांच्या नेमणूकीबद्दलची घोषणा केली आहे . माजी प्रशिक्षक समीर दिघे यांनी आपल्या पदाचा राजीनामा दिल्यानंतर मुंबईच्या प्रशिक्षकपदाची जागा रिक्त होती . विनायक सामंत यांनी राजस्थानचे माजी खेळाडू प्रदीप सुंदरम आणि मुंबईचा माजी फिरकी गोलंदाज रमेश पोवार यांच्यावर मात करत मानाचं प्रशिक्षकपद मिळवलं आहे . स्थानिक क्रिकेटमध्ये मुंबईच्या संघाचा मोठा दबदबा आहे . रणजी क्रिकेट स्पर्धेचं सर्वाधीक वेळा विजेतेपद मुंबईने पटकावलं आहे . ४६ वर्षीय विनायक सामंत यांनी मुंबईकडून १०१ प्रथमश्रेणी सामने खेळले आहेत . या सामन्यांमध्ये सामंत यांनी ३ हजार ४९६ धावा केल्या असून नाबाद २०० ही सामंत यांची सर्वोच्च धावसंख्या आहे . सामंत यांनी मुंबईसोबत त्रिपुराचंही प्रतिनिधीत्व केलं आहे . मध्यंतरीच्या काळात मुंबईचं प्रशिक्षकपद रमेश पोवार याच्याकडे जाईल असा अंदाज वर्तवला जात होता , मात्र एमसीएच्या बैठकीत ज्यांनी एमसीएने दिलेली जबाबदारी सोडली असेल त्यांचा कोणत्याही मुख्य जबाबदारीसाठी विचार केला जाणार नसल्याचं ठरलं . याकारणासाठी पोवार याच्याजागी सामंत यांची निवड करण्यात आली .


वर्षांतून असे काही मोजकेच चित्रपट येतात जे देशभरात सगळीकडे चांगली कमाई करतात , खऱ्या अर्थाने लोकप्रिय चित्रपट ठरतात . यावर्षी ‘बाहुबली २’ने हा मान पटकावला . ‘बाहुबली २’च्या बळामुळे दडून बसलेल्या बॉलिवुडची गाडी आता रुळावर येण्याचा प्रयत्न करतेय . गेल्या महिन्यात ‘दबंग’ अभिनेता सलमान खानचा ‘ट्युबलाइट’ गेल्या महिन्यात प्रदर्शित झाला . मात्र , सलमानचे चाहतेही या चित्रपटाला बॉक्स ऑफिसवर तारू शकले नाहीत . ‘ट्युबलाइट’मुळे नफा सोडाच उलट सलमानला स्वतःच्या खिशातले पैसेच वितरकांना देण्याची वेळ आली . त्यानंतर या महिन्यात आता शाहरुख खानचा ‘जब हॅरी मेट सेजल’ हा चित्रपट प्रदर्शित होतोय . बॉलिवूडच्या बादशहाचा हा चित्रपट तरी बॉक्स ऑफिसवर कमाई करण्यात यशस्वी ठरतो का ? ते आपल्याला येत्या काही दिवसांमध्ये कळेलच . ऑगस्ट महिन्यात गणेशोत्सव असल्यामुळे ११ तारखेनंतर मराठीत एकही चित्रपट प्रदर्शित होणार नाही . मात्र , बॉलिवूडमध्ये महिन्याअखेरपर्यंत दरआठवड्याला एक मोठा चित्रपट तुम्हाला पाहता येणार आहे . जब हॅरी मिट सेजल - शाहरुख खान आणि अनुष्का शर्मा ही जोडी पुन्हा एकदा तुम्हाला रुपेरी पडद्यावर पाहता येणार आहे . ‘हायवे’सारखा दमदार चित्रपट देणारा दिग्दर्शक इम्तियाज अली याने या चित्रपटाचे दिग्दर्शन केलेय . शाहरुख , अनुष्का आणि इम्तियाज या त्रिकूटाने पहिल्यांदाच एकत्र काम केले असून , ४ ऑगस्टला चित्रपट प्रदर्शित होईल . भिकारी - आई आणि मुल या नात्याविषयी कितीही बोलले तरी कमीच असते . या नात्यावर आजवर अनेक चित्रपट आपण पाहले आहेत . मात्र , त्यातही काही हटके अशी स्टोरी घेऊन येण्याचा प्रयत्न प्रसिद्ध नृत्य दिग्दर्शक गणेश आचार्य याने केलाय . गणेशचे दिग्दर्शन असलेला हा पहिलाच चित्रपट असून स्वप्नील जोशी आणि रुचा इनामदार ही जोडी यात मुख्य भूमिकेत दिसेल . हा चित्रपट ४ ऑगस्टला प्रदर्शित होईल . वाचा : …म्हणून ऐश्वर्याने नव्या नवेलीसोबत रेड कार्पेटवर येणं टाळलं मला काहीच प्रॉब्लेम नाही - ‘टाईमप्लीज’ , ‘डबलसीट’ यांसारख्या उत्तोमोत्तम चित्रपटांचे दिग्दर्शन करून मराठी चित्रपटसृष्टीत स्वतःची वेगळी ओळख निर्माण करणारा दिग्दर्शक समीर विद्वांस याच्या ‘वायझेड’ या वेगळ्या धाटणीच्या चित्रपटाने देखील प्रेक्षकांच्या मनावर अधिराज्य गाजवले . कौटुंबिक आणि सर्वसामान्यांच्या वास्तविक जीवनावर आधारित घडामोडींवर देखील इतके सुंदर चित्रपट होऊ शकतात याची झलक आपणांस समीरचे चित्रपट बघताना येते . बिनधास्त म्हणा ‘मी वायझेड आहे’ असं सांगणारा समीर आता बिनधास्त म्हणा ‘मला काहीच प्रॉब्लेम नाही’ म्हणायला सज्ज झालेला आहे . स्पृहा जोशी आणि गश्मीर महाजनी यांच्या मुख्य भूमिका असलेला ‘मला काहीच प्रॉब्लेम नाही’ चित्रपट ११ ऑगस्टला प्रदर्शित होणार आहे . टॉयलेट एक प्रेम कथा - पंतप्रधान नरेंद्र मोदी यांच्या स्वच्छ भारत अभियानावर आधारित असलेला ‘टॉयलेट एक प्रेम कथा’ ११ ऑगस्टला प्रदर्शित होईल . आपल्या चित्रपटातून सामाजिक संदेश देऊ पाहणाऱ्या अक्षय कुमारने यात मुख्य भूमिका साकारली आहे . त्याच्यासोबत यात भूमी पेडणेकरही दिसणार आहे . वाचा : ११ पालकांनी नाकारलेल्या निशाला सनीने स्वीकारलं कच्चा लिंबू - एक मुल जन्माला येतं तेव्हा आई - बाबांचाही जन्म होतो . जसं ते मुल वाढू लागतं आई - बाबाही त्यांच्यापरिने शिकत असतात , घडत असतात . आपल्या मुलासाठी सतत झटणारे त्याला काही कमी पडू नये म्हणून प्रसंगी स्वतःच्या आवडींना मुरड घालणारे आई - बाबा आपल्या मुलाच्या पाठीशी नेहमीच ठामपणे उभे असतात . पण त्यातही काही मुलं ही अधिक ‘स्पेशल’ असतात . त्यांच्यातले बालपण कधी संपतच नाही . त्यामुळे त्यांना सांभाळताना त्यांच्या आई - बाबांनाही तेवढेच ‘स्पेशल’ व्हावे लागते . अशाच स्पेशल आई - बाबांची कहाणी ‘कच्चा लिंबू’ चित्रपटात पाहायला मिळणार आहे . नेहमी पडद्यामागे राहणारा दिग्दर्शक रवी जाधव यात पहिल्यांदाच अभिनय करताना दिसणार आहे . त्याच्यासोबतच सोनाली कुलकर्णी , मनमीत पेम आणि सचिन खेडेकर यांच्याही प्रमुख भूमिका आहेत . हा चित्रटप ११ ऑगस्टला प्रदर्शित होईल . बरेली की बर्फी - अश्विनी अय्यर - तिवारीने या चित्रपटाचे दिग्दर्शन केले असून यात प्रेमाचा त्रिकोण पहायला मिळणार आहे . येत्या १८ ऑगस्टला प्रदर्शित होणाऱ्या या चित्रपटाची कथा बिट्टी नामक मुलीची आहे जी योग्य जोडीदाराच्या शोधत असते . क्रिती सनॉन , आयुषमान खुराणा आणि राजकुमार राव यांच्या यात मुख्य भूमिका आहेत . हसीना - द क्वीन ऑफ मुंबई - हृदयविकाराच्या झटक्याने मृत्यू झालेली दाऊदची बहिण हसीना पारकर हिच्या जीवनावर आधारित असलेला ‘हसीना - द क्वीन ऑफ मुंबई’ चित्रपट येत्या १८ ऑगस्टला प्रदर्शित होईल . श्रद्धा आणि सिद्धांत कपूर ही रिअल लाइफ भावा - बहिणीची जोडी आता रुपेरी पडद्यावरही पाहता येणार आहे . दक्षिण मुंबईतील दाऊदची बेनामी मालमत्ता सांभाळणाऱ्या हसीना हिचा ‘दाऊदची बहीण’ म्हणून दबदबा होता़ . नागपाडा येथील आलिशान ‘गॉर्डन हाऊस’मध्ये वास्तव्याला असलेल्या हसीनाचा हृदयविकाराच्या झटक्याने मृत्यू झाला होता . ती दाऊदच्या सर्वात जवळ होती . तसेच , तिची जीवनकथाही रंजक असल्याने दिग्दर्शक अपूर्व लाखिया तिच्यावर चित्रपट काढण्याचा निर्णय घेतला . विविध विषयांवर बेतलेल्या चित्रपटांची मेजवानी या महिन्यात तुम्हाला मिळणार आहे . तर मग तुम्ही कोणता चित्रपट पाहणार हे खाली प्रतिक्रिया बॉक्समध्ये नमूद करायला विसरू नका .


छोट्या पडद्यावरील लोकप्रिय हिंदी मालिका ‘खिचडी’ पुन्हा नव्या अंदाजात प्रेक्षकांना हसविण्यासाठी सज्ज झाली . २००४ मध्ये प्रेक्षकांचा निरोप घेणाऱ्या मालिकेने पुनरागमन करत आपल्या कौटुंबिक जीवनातील कडू - गोड किस्से प्रेक्षकांसमोर दाखवत त्यांना खळखळून हसण्याची पुन्हा संधी दिली आहे . या मालिकेच्या संदर्भात ‘हंसा’ने म्हणजेच अभिनेत्री सुप्रिया पाठक यांनी दिवंगत अभिनेत्री श्रीदेवी यांच्या आठवणींना उजाळा दिला . खिचडीमधील ‘हंसा’ हे पात्र विशेष गाजले . प्रेक्षकांच्या मनामध्ये हंसाने आपले स्वतंत्र स्थान निर्माण केले . त्याचप्रमाणे ‘प्रफुल्ल’ , ‘बापूजी’ , ‘जयश्री’ यांनीही आपली वेगळी ओळख निर्माण केली होती . ‘खिचडी’ मालिकेच्या नव्या सिझनच्या निमित्ताने सुप्रिया पाठक यांनी दिवंगत अभिनेत्री श्रीदेवीच्या यांची एक आठवण सगळ्यांबरोबर शेअर केली . ‘तीन वर्षापूर्वी एका विमान प्रवासादरम्यान माझी श्रीदेवी यांच्याशी भेट झाली होती . या भेटीदरम्यान चक्क श्रीदेवी यांनी मला हंसाप्रमाणेच संवाद साधण्यास सांगितले . तो क्षण काहीसा खजिल करणारा होता . पण , मी साकारणाऱ्या पात्रावर श्रीदेवी यांचे किती प्रेम होते , त्यांना ते पात्रं किती भावले होते , याची प्रचिती मला तेव्हा आली’ , असं त्या म्हणाल्या . ‘खिचडी’च्या माध्यमातून हिंदी चित्रपटसृष्टीतील या चिरतरुण अभिनेत्रीला यांनी श्रद्धांजली अर्पित करण्यात आल्याचे मालिकेचे लेखक आशिष कपाडिया यांनी सांगितले . वाचा : # HappyBirthdaySachin : सबकुछ सचिन दिवंगत अभिनेत्री श्रीदेवी यांचे २४ फेब्रुवारी २०१८ मध्ये दुबई येथे हृदय विकाराच्या झटक्याने निधन झाले . श्रीदेवी यांनी हिंदी , तेलगू , मलल्याळम , कन्नडा या भाषांमध्येही आपल्या अभिनयाची छाप उमटवली . त्या उत्तम कलाकार तर होत्याच परंतु त्यांच्यातील माणुसकीचे दर्शनही अनेकांना झाले आहे .


बॉलिवूडमध्ये सध्याच्या घडीला ‘मोस्ट एलिजिबल बॅचलर’ म्हणून काही अभिनेत्यांची नावं घेतली जातात . त्यातीलच एक नाव म्हणजे रणबीर कपूर . ‘चॉकलेट बॉय’ , ‘सावरिया’ , ‘रॉकस्टार’ अशा विविध नावांनी रणबीर ओळखला जातो . चित्रपटांप्रमाणेच त्याच्या खासगी आयुष्याविषयी जाणून घेण्यासाठीसुद्धा अनेकांमध्ये कुतूहल पाहायला मिळते . विविध अभिनेत्रींसोबत नाव जोडले गेले असतानाही रणबीरने बऱ्याचदा तो सिंगल असल्याचे स्पष्ट केले . पण , आता मात्र तो लग्नाचा विचार करत असल्याचे कळते आहे . रणबीरची आई नीतू कपूर त्याच्या लग्नासाठी आग्रही असून , आता त्याने आयुष्यात स्थिरस्थावर व्हावे अशीच त्यांची इच्छा आहे . काही दिवसांपूर्वीच रणबीर पाकिस्तानी अभिनेत्री माहिरा खान हिच्यासोबत न्यूयॉर्कमध्ये दिसला होता . कोणाचीही तमा न बाळगता न्यूयॉर्कमध्ये भटकणाऱ्या या दोघांचेही फोटो सोशल मीडियावर व्हायरल झाले . इतकेच नव्हे तर , त्यांच्या रिलेशनशिपविषयी बरेच तर्कही लावले गेले . त्यामुळे या सर्व चर्चांपासून दूर जात निदान आतातरी आपल्या मुलाने लग्नाचा विचार करावा , असे त्याच्या आईला वाटत असल्याची चर्चा आहे . त्या उद्देशानेच त्यांनी रणबीरसाठी सुयोग्य मुलीची शोधाशोधही सुरु केली असल्याचं ऐकायला मिळत आहे . रणबीर मात्र या साऱ्यापासून चार हात लांब असून , आगामी चित्रपटांवरच तो लक्ष केंद्रित करत आहे . वाचा : पिसाळलेल्या कुत्र्यांना मारायलाच पाहिजेः शरद पोंक्षे रणबीरचे खासगी आयुष्य बऱ्याचदा प्रकाशझोतात आले असून , अभिनेत्री कतरिना कैफसोबत तो लिव्हइन रिलेशनशिपमध्येही होता . पण , त्यांचे नाते फार काळ टिकले नाही . त्यामुळे आता ‘मम्माज बॉय’ रणबीर आईचे सांगणे मनावर घेत लग्न करण्यासाठी तयार होतो का , हे पाहणे महत्त्वाचे ठरणार आहे .


आगामी ‘जलसा’ मराठी चित्रपटाच्या अधिकृत पोस्टर नुकतेच प्रदर्शित झाले . आता या सिनेमाचा सोशल मिडीयावर टिझरही प्रदर्शित केला गेला आहे . अमर आणि प्रेम या दोन तरुणांची कथा या सिनेमात दाखवण्यात आली आहे . आपल्या अंगी असलेल्या कलागुणांना जास्त वाव देऊन पसंतीच्या क्षेत्रात काम करण्याची इच्छा असलेले असे हे अमर आणि प्रेम असतात . या सिनेमातील बाई वाड्यावर या हे गाणे या सिनेमाचे खास आकर्षण ठरणारे आहे . विनोदीपट असलेला या सिनेमात भारत गणेशपुरे , सागर कारंडे , अरुण कदम , अभिजीत चव्हाण , आशुतोष राज , निखील वैरागर , शितल अहिरराव , सोनाली विनोद यांसारखे कलाकार दिसणार आहेत . ‘बाई वाड्यावर या’ , या गाण्यातून मानसी नाईकचे नृत्यही पाहता येणार आहे . आनंद शिंदे यांनी हे गाणे गायले आहे . ती या सिनेमात पाहुणी कलाकार म्हणून दिसणार आहे . ‘जलसा… फिलींग गोंधळल्यावानी’ अशी हटके टॅग लाइनही या सिनेमाची आहे . आशुतोष एस राज आणि निखील वैरागर हे या सिनेमाचे लेखक , निर्माते आणि दिग्दर्शकही आहेत .


गतविजेता हैदराबाद आणि बेंगळूरु यांच्यामध्ये सलामीची लढत ; विराट कोहली पहिल्या पाच सामन्यांना मुकणार आयपीएलच्या दहाव्या हंगामाचा बिगूल आजपासून वाजायला सुरुवात होणार आहे . गतविजेता सनरायझर्स हैदराबादचा संघ आणि जायबंदी रॉयल चॅलेंजर्स बेंगळूरुच्या संघात बुधवारी सलामीची लढत रंगणार आहे . बेंगळूरुचा कर्णधार विराट कोहली हा खांद्याच्या दुखापतीमुळे जायबंदी असल्याने त्याला सुरुवातीच्या पाच सामन्यांना मुकावे लागणार आहे . त्याच्या जागी शेन वॉटसनकडे संघाची धुरा सोपवण्यात आली आहे . या सामन्यात हैदराबादचा कर्णधार डेव्हिड वॉर्नर आणि बेंगळूरुचा सलामीवीर ख्रिस गेल यांच्यातील द्वंद्व पाहण्यासाठी सारेच आतुर असतील . कोहली खेळणार नसल्याचा संघाला धक्का बसला आहेच , पण त्याचबरोबर पाठीच्या दुखापतीमुळे एबी डी’व्हिलियर्सही हैराण असून तो सलामीच्या सामन्याला मुकण्याची शक्यता आहे . त्याचबरोबर फॉर्मात असलेला लोकेश राहुल या हंगामात संघासाठी उपलब्ध नसेल . त्यामुळे सलामीच्या लढतीत ख्रिस गेलबरोबर सर्फराझ खान सलामीला येण्याची शक्यता आहे . सध्याच्या बेंगळूरुचा संघ पाहिला तर त्यामध्ये वॉटसन आणि गेल हेच सर्वात अनुभवी खेळाडू आहेत . भारतीय संघातून एकदिवसीय सामन्यांमध्ये चमक दाखवणारा केदार जाधव या हंगामात नेत्रदीपक कामगिरी करण्यासाठी सज्ज असेल . या हंगामात त्याला जास्त संधी मिळण्याची शक्यता असून या संधीचे तो सोने करतो का , हे पाहणे उत्सुकतेचे असेल . या हंगामात महागडा ठरलेला इंग्लंडचा वेगवान गोलंदाज टायमल मिल्स कशी कामगिरी करतो , यावर साऱ्यांच्या नजरा असतील . त्याचबरोबर इंग्लंडविरुद्धच्या सामन्यात सहा बळी मिळणवणारा फिरकीपटू युझवेंद्र चहलही आपली छाप पाडण्यासाठी सज्ज असेल . ऑस्ट्रेलियाचा ट्रेव्हिस हेड , सचिन बेबी आणि मनदीप सिंग या युवा खेळाडूंची कामगिरी पाहण्यासारखी असेल . बेंगळूरुच्या संघात श्रीनाथ अरविंद , स्टुअर्ट बिन्नी आणि पवन नेगी यांचा समावेश आहे . हैदराबादचा कर्णधार डेव्हिड वॉर्नरला भारताविरुद्धच्या कसोटी मालिकेत आपली छाप पाडता आली नव्हती . पण धरमशाला येथील अखेरच्या कसोटी सामन्यात त्याने अर्धशतक झळकावले होते . पण वॉर्नर हा धडाकेबाज फलंदाजीसाठी प्रसिद्ध आहे . त्यामुळे या आयपीएलमध्ये त्याच्याकडून तडाखेबंद फलंदाजीची साऱ्यांना अपेक्षा असेल . हैदराबादचा सलामीवीर शिखर धवनला भारताच्या संघातील स्थान टिकवता आले नसले तरी त्याने देवधर करंडक स्पर्धेत चांगली फलंदाजी केली होती . त्यामुळे या हंगामात दमदार कामगिरीच्या जोरावर भारतीय संघात स्थान मिळवण्यासाठी तो प्रयत्नशील असेल . डावखुरा अष्टपैलू युवराज सिंगही हैदराबादच्या ताफ्यात आहे . युवराजसह मोइसेस हेन्रीक्स , बेन कटिंग , ख्रिस जॉर्डन आणि अफगाणिस्थानचा मोहम्मद नबी या अष्टपैलूंवर हैदराबादची मदार असेल . बांगलादेशचा वेगवान गोलंदाज मिस्तफिझूर रहमान या सामन्यात दुखापतीमुळे खेळू शकणार नाही . पण तरीही त्यांच्याकडे आशीष नेहरा , भुवेनश्वर कुमार आणि बरिंदर सरण असे वेगवान गोलंदाजाचे त्रिकुट आहे . त्याचबरोबर संघात रशिद खानसारखा लेग स्पिनरही आहे . संभाव्य संघ रॉयल चॅलेंजर्स बेंगळूरु : शेन वॉटसन ( कर्णधार ) , विराट कोहली , सर्फराझ खान , सचिन बेबी , श्रीनाथ अरविंद , अवेश खान , स्टुअर्ट बिन्नी , युझवेंद्र चहल , अंकित चौधरी , इक्बाल अब्दुल्ला , केदार जाधव , मनदीप सिंग , पवन नेगी , हर्षल पटेल , टायमल मिल्स , तबरेझ शम्सी , अॅडम मिलने , ख्रिस गेल , ट्रॅव्हिस हेड , एबी डी’व्हिलियर्स , सॅम्युअल बद्री . सनरायझर्स हैदराबाद : डेव्हिड वॉर्नर ( कर्णधार ) , तन्मय अगरवाल , रिकी भुई , बिपुल शर्मा , शिखर धवन , एकलव्य द्विवेदी , दीपक हुडा , सिद्धार्थ कौल , भुवनेश्वर कुमार , आशीष नेहरा , अभिमन्यू मिथुन , मोहम्मद सिराज , नमन ओझा , विजय शंकर , बरिंदर सरण , प्रवीण तांबे , युवराज सिंग , केन विल्यमसन , रशीद खान , मुस्ताफिझूर रहमान , मोहम्मद नबी , बेन लॉलिन , ख्रिस जॉर्डन , मॉइझेस हेन्रिक , बेन कटिंग . वॉटसन बेंगळूरुचा हंगामी कर्णधार आयपीएलमधील रॉयल चॅलेंजर्स बेंगळूरु संघाच्या हंगामी कर्णधारपदी ऑस्ट्रेलियाचा अष्टपैलू खेळाडू शेन वॉटसन याची निवड करण्यात आली आहे . बेंगळूरुचा कर्णधार विराट कोहली आणि एबी . डी’व्हिलियर्स यांना दुखापतीमुळे आयपीएलच्या पहिल्या टप्प्यातील काही सामन्यांत खेळता येणार नाही . बेंगळूरुच्या संघाचे कार्याध्यक्ष अम्रीत थॉमस यांनी हंगामी कर्णधारपदी वॉटसनच्या नियुक्तीची माहिती दिली . ते म्हणाले , ‘‘खांद्याच्या दुखापतीमुळे कर्णधार विराट कोहली काही सामन्यांना मुकणार आहे . तंदुरुस्तीची परीक्षा दिल्यानंतर कोहलीचे संघातील स्थान निश्चित करण्यात येणार आहे . मी आशा करतो की तो लवकरच बरा होईल . त्याच्या अनुपस्थितीत वॉटसन संघाचे नेतृत्व सांभाळणार आहे . पाठीच्या दुखापतीमुळे डी’व्हिलियर्सही खेळणार नाही . ’’ मागील मोसमात सर्वाधिक बळी टिपणाऱ्या गोलंदाजांमध्ये वॉटसन तिसऱ्या स्थानावर होता . तो पुढे म्हणाला की , ‘‘वॉटसनची कामगिरी सर्वोत्तम झाली आहे आणि तो संघाचा चांगला मार्गदर्शक आहे . त्यामुळेच विराटच्या पुनरागमनापर्यंत कर्णधारपदासाठी तो आमच्यासमोर आदर्श पर्याय आहे . तसेच डी’व्हिलियर्स परतल्यानंतरही वॉटसनकडेच नेतृत्व राहणार आहे . ’’ यापूर्वी राजस्थान रॉयल्स संघाकडून खेळताना वॉटसनने दमदार अष्टपैलू कामगिरी केली होती . त्याचबरोबर आंतरराष्ट्रीय क्रिकेटचाही त्याच्याकडे दांगडा अनुभव आहे . त्यामुळे बेंगळुरूच्या नेतृत्वाची धुरा तो चांगल्यापद्धतीने हाताळू शकतो .


रुपेरी पडद्यावर तरुण पिढीला अपील होतील अशा चित्रपटांची निर्मिती सातत्याने होऊ लागली आहे . ‘अथर्व ४ यु मिडिया अॅण्ड एन्टरटेन्मेंट प्रा . लि’ ही चित्रपट निर्मिती संस्था ‘LOVE एक्सप्रेस’ हा प्रेमपट घेऊन प्रेक्षकांच्या भेटीला येण्यास सज्ज झाली आहे . नुकत्याच एका शानदार सोहळ्यात या चित्रपटाची घोषणा करण्यात आली . प्रेमकथा नेहमीच सिनेमाच्या जान राहिल्या आहेत . प्रेमपटाला प्रेक्षकांनी नेहमीच भरभरून प्रतिसाद दिला आहे . ‘LOVE एक्सप्रेस’ मध्ये सहवासातून खुलणाऱ्या प्रेमाची अनोखी कहाणी साकारली जाणार आहे . ‘कॅरी ऑन देशपांडे’ या पहिल्या चित्रपटाच्या यशानंतर ‘अथर्व ४ यु मिडिया अॅण्ड एन्टरटेन्मेंट प्रा . लि’ची ‘LOVE एक्सप्रेस’ ही दुसरी चित्रपट निर्मिती आहे . वैभव तत्ववादी व पूजा सावंत ही फ्रेश जोडी ‘LOVE एक्सप्रेस’च्या निमित्ताने एकत्र झळकणार असून ‘दगडी चाळ’ फेम दिग्दर्शक चंद्रकांत कणसे या चित्रपटाचे दिग्दर्शन करणार आहेत . या चित्रपटाचे लेखन संजय जमखंडी यांचं असून चित्रपटाला चिनार - महेश यांच संगीत लाभलं आहे . या प्रेमकथेचा अनोखा पैलू प्रेक्षकांना निश्चितच भावेल असा विश्वास निर्माते गणेश हजारे यांनी व्यक्त केला . येत्या २५ मे पासून ‘LOVE एक्सप्रेस’च्या चित्रीकरणाला सुरुवात होणार आहे .


जागतिक पातळीवर नैराश्याने ( डिप्रेशन ) ग्रस्त रूग्णांच्या संख्येत वाढ होत आहे . जागतिक आरोग्य संघटनेच्या म्हणण्यानुसार नैराश्यग्रस्त नागरिकांची संख्या ३० कोटींपेक्षा जास्त झाली आहे . आणि त्यामानाने मानसोपचार तज्ज्ञांच्या संख्येत वाढ झालेली नाही . त्यामुळे हा प्रश्न दिवसेंदिवस मोठं रूप धारण करत आहे . निराशा आणि त्यामुळे येणाऱं नैराश्य हा आजच्या काळातला आरोग्यविषयक मोठा प्रश्न आहे . शारिरीक आजारांबाबत जगभरातली सरकारं लाखो डाॅलर्सचा निधी खर्च करत असत पण मानसिक आरोग्यासाठी यापैकी १ टक्का ते ५ टक्के निधीची तरतूद केली जाते . यावरूनच मानसिक आरोग्याविषयीची अनास्था स्पष्ट होते . रूग्णांच्या वाढत्या संख्येसोबतच मानसोपचार तज्ज्ञांच्या संख्येत वाढ झालेली नसल्यामुळे डिप्रेशनशी लढा देणं कठीण होतच आहे . पण त्याच जोडीला मानसोपचार तज्ज्ञांकडे जाणं म्हणजे वेडच लागलं आहे असं समजलं जात असल्याने उपलब्ध असणाऱ्या मानसोपचार तज्ज्ञांकडे रूग्ण जात नाहीत . त्यामुळे हा प्रश्न आणखीनच बिकट झाला आहे . डिप्रेशनच्या बाबतीत रूग्णाला डाॅक्टरांकडे नेणं अत्यंत महत्त्वाचं असतं . पण अनेकदा ‘कामाचा ताण आहे , विश्रांती घेऊन वाटेल बरं’ किंवा ‘पैशाचं टेन्शन आहे त्याला , जरा परिस्थिती सुधारली की होईल बरा’ अशा वाक्यांखाली डिप्रेशनच्या रूग्णाला डाॅक्टरांकडे नेणं टाळलं जातं . आणि काहीतरी भयंकर घडेपर्यंत थांबत मग त्याच्याकडे लक्ष दिलं जात नाही . नेहमीच्या कामांमधला रस निघून जाणं , चिडचिड , साध्या साध्या गोष्टी कराव्याशा न वाटणं , सतत प्रमाणाबाहेर दुःखी वाटणं ही अणि अशासारखी अनेक डिप्रेशनची लक्षणं असू शकतात . अशी लक्षणं असतानाही डाॅक्टरला दाखवणं अतिशय महत्त्वाचं असतं .


दमदार प्रोसेसर , पाच इंची स्क्रीन , तुमच्या आरोग्याची माहिती सांगणारा आणि आणखी हटके वैशिष्टय़े असणारा मोबाइल जर तुम्हाला पंधरा हजार रुपयांमध्ये मिळत असेल तर . . ! लेनोवोने झेड वन च्या यशानंतर त्याची पुढची आवृत्ती लेनोवो झेड टू प्लस भारतात आणली आहे . आताचे नवीन मोबाइल खूप मोठे असतात , ज्यामुळे ते जवळ बाळगणे त्रासदायक ठरू शकते . परंतु या मोबाइलमध्ये तुम्हाला पाच इंचाचा फुल एचडी डिस्प्ले दिला आहे . ज्यामुळे तुम्ही एका हाताने हा मोबाइल सहज वापरू शकता तसेच हा मोबाइल जवळ बाळगणेसुद्धा सहज शक्य आहे . लेनोवो झेड टू प्लसमध्ये कॉलकॉमचा ८२० कॉड कोर सीपीयू आणि अड्रिनोचा ५३० जीपीयू वापरला आहे , हा सीपीयू कॉलकॉमचा प्रमुख प्रोसेसर आहे आणि एवढय़ा कमी किमतीत कॉलकॉमचा ८२० प्रोसेसर मिळणारा लेनोवो झेड टू प्लस हा एकमेव मोबाइल आहे . आजकाल मोबाइलचा वापर खूप वाढला आहे , ज्यामुळे बहुतेक कामं आपण मोबाइलवरूनच करतो , तेव्हा दोन – तीन अॅप एका वेळी वापरणं तसंच उच्च ग्राफिक्स असलेले गेम खेळणं हे या मोबाइलमध्ये सहज शक्य आहे . या मोबाइलचे दोन प्रकार उपलब्ध आहेत . थ्री जीबी रॅम / ३२ जीबी मेमरी आणि फोर जीबी रॅम / ६४ जीबी मेमरी . मात्र या फोनमध्ये मेमरी कार्डसाठी जागा नाही . हा मोबाइल अँड्रॉइड ६ . ० . १ या ऑपरेटिंग सिस्टीमवर चालतो . कनेक्टिव्हिटीच्या बाबतीत हा मोबाइल दोन सिम कार्डांना साहाय्य करतो , तसेच टूजी , थ्रीजी , फोरजी आणि व्हीओएलटीईला साहाय्य करतो . यात वायफाय , जीपीएस , ब्लू – टुथ , एफएम , यूएसबी टाइप सी ( मोबाइल चार्ज करण्यासाठी नवीन तंत्रज्ञान असलेली वायर ) आहे आणि तुम्ही तुमचा पेन ड्राइव्ह या मोबाइलला जोडू शकता . लेनोवोने या मोबाइलच्या मागील बाजूस १३ मेगा पिक्सेलचा कॅमेरा दिला असून सेल्फी काढण्याची आवड असणाऱ्यांना पुढील बाजूस कॅमेरा आठ मेगा पिक्सेलचा देण्यात आला आहे . या फोनमध्ये ३५०० एमएएच इतकी बॅटरी देण्यात आली आहे , ज्यामुळे एक संपूर्ण दिवस तुम्ही आरामात मोबाइल वापरू शकता . मोबाइलचा जास्तीत जास्त उपयोग करताना त्याची बॅटरी मात्र लवकर संपते आणि मोबाइल पुन्हा पूर्ण चार्ज होण्यासाठी खूप वेळ लागतो , म्हणूनच लेनोवोने या मोबाइलमध्ये जलद बॅटरी चार्ज होण्याचे तंत्रज्ञान वापरले आहे . ज्यामुळे मोबाइलची बॅटरी जलद चार्ज होते , परंतु याकरिता तुम्हाला फास्ट चार्जर विकत घ्यावे लागेल . तुम्हाला एकाच बटनावर विविध कामे करायला आवडत असतील तर लेनोवो झेड टू प्लसमध्ये पुढील बाजूस फिंगर प्रिंट सेन्सर दिला आहे , ज्याच्या मदतीने तुम्ही मोबाइलला अनलॉक करू शकता तसेच सात विविध शॉर्टकट नियुक्त करू शकता उदा . मोबाइलच्या पुढचे बटण दोनदा दाबले की नोटिफिकेशन दिसणे इ . सध्याच्या धकाधकीच्या जीवनात आरोग्याकडे मात्र दुर्लक्ष होऊ लागले आहे आणि त्यामुळेच लेनोवोने यू हेल्थ नावाचे अॅप मोबाइलमध्ये दिले आहे , ज्याच्या मदतीने तुम्ही दिवसभरात किती अंतर चाललात , किती पावले चाललात इ . माहिती उपलब्ध होते . हा मोबाइल काळा आणि पांढरा या दोन रंगांमध्ये उपलब्ध आहे . फायदेः दमदार कॉलकॉमचा ८२० प्रोसेसर ज्यामुळे तुम्ही एका वेळी विविध कामे मोबाइलवर विनाअडथळा करू शकता . बहुउद्देशीय फिंगरप्रिंट सेन्सर . जलद चार्जिगला साहाय्य . यू हेल्थ अॅप ऑनलाइन आणि दुकानांमध्ये दोन्हीकडे उपलब्ध . तोटेः एनएफसी ( वायरलेस संपर्क तंत्रज्ञान ) ला साहाय्य नाही . या फोनमध्ये मेमरी कार्डसाठी जागा नाही , त्यामुळे तुम्ही स्टोरेज वाढवू शकत नाही . या मोबाइलमध्ये जुनी आवृत्ती ६ . ० . १ देण्यात आली आहे . बॅटरी मोबाइलमध्ये बंद असल्यामुळे ती वापरकर्ता स्वत : काढू किंवा बदलू शकत नाही त्यासाठी त्याला लेनोवोच्या सेवा केंद्रामध्ये जावे लागेल . मोबाइल किंमतः थ्री जीबी रॅम / ३२ जीबी मेमरी रु . १४ , ९९९ / - ( फक्त ऑनलाइन उपलब्ध ) फोर जीबी रॅम / ६४ जीबी मेमरी रु . १७ , ४९९ / - ( ऑनलाइन आणि दुकानांमध्ये उपलब्ध ) सौजन्यः लोकप्रभा


द अनटोल्ड स्टोरी’ या चित्रपटाबाबतची उत्सुकता आता शिगेला पोहोचली आहे . चित्रपटाची गाणी आणि ट्रेलरला रसिकांची पसंती मिळत आहे . असे असतानाच या चित्रपटाशी निगडीत ‘हर गलीमे धोनी है’ हे अॅन्थम साँग प्रदर्शित झाले आहे . भारतातील सोळा शहरांमध्ये या गाण्याचे चित्रिकरण झाले असून हे गाणे अनेकांना प्रोत्साहित करत आहे . विविध ठिकाणांवर चित्रिकरण झालेल्या या गाण्यामध्ये कोणीही आघाडीचा कलाकार नसून सर्वसामान्यांमध्ये दडलेला धोनी दाखवण्याचे प्रयत्न करण्यात आले आहेत . अतिशय प्रभावी अशा या गाण्याच्या व्हिडिओमध्ये धोनीचा प्रसिद्ध हॅलिकॉप्टर शॉटही दाखवण्यात आला आहे . रसिकांमध्ये या चित्रपटाची उत्सुकता आणखीन वाढवण्यासाठी प्रदर्शित करण्यात आलेले हे गाणे चित्रपटात मात्र दिसणार नाही आहे . महेंद्रसिंग धोनीच्या जीवनातील काही महत्त्वाच्या घडामोडींवर प्रकाशझोत टाकणाऱ्या या चित्रपटासाठी सिनेवर्तुळासह क्रिकेट जगतातही उत्सुकता पाहायला मिळत आहे . अभिनेता सुशांत सिंग राजपूत या चित्रपटामध्ये ‘माहि’च्या भूमिकेत दिसणार आहे . या भूमिकेसाठी सुशांतने फार मेहनत घेतली असून सध्या त्याच्या या भूमिकेसाठी प्रेक्षकांमध्येही उत्सुकता लागून राहिली आहे . ‘कॅप्टन कूल’च्या जीवनावर साकारलेल्या या चित्रपटामध्ये अनुपम खेर धोनीच्या वडिलांच्या तर अभिनेत्री कायरा आडवाणी साक्षी सिंग रावतच्या भूमिकेत दिसणार आहे . याव्यतिरिक्त जहिर खान आणि सुरेश रैना या खेळाडूंच्या व्यक्तिरेखाही या चित्रपटात पाहायला मिळणार आहेत . नीरज पांडेंनी या चित्रपटाचे दिग्दर्शन केले असून अरुण पांडे आणि फॉक्स स्टुडिओद्वारे या चित्रपटाची निर्मिती करण्यात आली आहे . ३० सप्टेंबर रोजी ‘एम . एस . धोनीः द अनटोल्ड स्टोरी’ हा चित्रपट सिनेरसिकांच्या भेटीला येणार आहे .


आशियाई स्पर्धेचे आव्हान वेगळेच असते . त्यामुळे अमूक एक खेळाडू पदक मिळविलेच असे छातीठोकपणे सांगता येणे कठीण आहे . अर्थात , ऍथलेटिक्समधील यशात मुलींचा वाटा अधिक असेल यात शंका नाही . अंदाज व्यक्त करायचा झाला , तर आठ ते दहा पदके मिळतील असे वाटते . यातही हिमा दास , सीमा पूनीया यांना मी प्राधान्य देईन . हिमाला सुवर्णपदकासाठी बहारिनच्या सल्वा नासेर , अमिनत जमाल आणि भारताचीच निर्मला यांचे कडवे आव्हान राहील . त्यामुळे हिमाला सुवर्णपदकासाठी वैयक्तिक कामगिरी उंचवावी लागेल . 4 बाय 400 रिले शर्यतीतही भारताला सुवर्णपदकासाठी संघर्ष करावा लागेल . पंधराशे मीटर रिले शर्यतीत पी . यू . चित्राला नामी संधी आहे . संजीवनी जाधवसमोरही लांब पल्ल्याच्या शर्यतीत जपानचे आव्हान असेल . सुधालाही पदकाचा रंग बदलण्यासाठी स्वतःचा विक्रम मोडावा लागेल . कुणीतरी पदक जिंकू शकते . कुणाचे पदक थोडक्यात हुकेल , त्याची हुरहुर त्यांना कायम राहील . मात्र , हा अनुभव घेऊन पुढच्या प्रवासाला निघावेच लागेल , हेच भारतीय धावपटूंना माझे सांगणे असेल . या वेळी जे भारतीय पदक जिंकतील ते नक्कीच नशीबवान असतील . कारण , त्यांना स्पर्धापूर्व अनेक सुविधा सहज उपलब्ध होत आहेत . आम्हाला सुविधांसाठी प्रतीक्षा करावी लागायची . त्यामुळेच पदकाचे क्षण आठवले , की खेळायला सुरवात केल्यापासून ते ध्येयपूर्तीपर्यंतचा कालावधी डोळ्यांसमोरून जातो . त्यामुळेच प्रतिकूल परिस्थितीतून मिळविलेल्या चार पदकांवर आजही समाधानी आहे . खूप काही करायचे राहून गेले असे अजिबात वाटत नाही . बॅंकॉक स्पर्धेत 1500 मीटरला ज्योतीर्मयी सिकदर , 5 हजार मीटर शर्यतीत इंडोनेशियाच्या धावपटू यांचे तगडे आव्हान होते . त्यात चार महिने आधी राष्ट्रीय शिबिरातून वगळण्यात आले होते . त्यामुळे या दडपणातही पदकाची कमाई माझी भूक वाढवणारी होती . पुढील 2002च्या स्पर्धेत चीन , जपानच्या धावपटूंचे आव्हान राहिले . त्यापूर्वीच्या सिडनी ऑलिंपिकमधील दुखापतीमुळे माझ्यावर टीका झाली होती . त्यामुळेच बुसानच्या स्पर्धेत एक सुवर्ण आणि एक ब्रॉंझपदक मिळवून टीकाकारांना उत्तर दिल्याचे वेगळेच समाधान मी अनुभवले . एशियाडमधील भारताचे स्थान 3रे भारताला मिळालेली पदके 74 सुवर्ण 96 रौप्य 112 ब्रॉंझ 282 एकूण पुरुष 52 सुवर्ण , 64 रौप्य , 77 ब्रॉंझ महिला 22 सुवर्ण 32 रौप्य 35 ब्रॉंझ अन्य देशांची कामगिरी चीन 300 सुवर्ण 197 रौप्य 109 ब्रॉंझ जपान 151 सुवर्ण 186 रौप्य 203 ब्रॉंझ स्पर्धेचा कालावधी ः 25 ते 30 ऑगस्ट 2018


अभिनेत्री करिना कपूरच्या बहुप्रतिक्षित ‘वीरे दी वेडिंग’ या चित्रपटाचा ट्रेलर प्रेक्षकांच्या भेटीला आला आहे . करिना आणि तिची गर्ल्स गँग म्हणजेच सोनम कपूर , स्वरा भास्कर आणि शिखा तल्सानिया यांची बोल्ड मस्ती या ट्रेलरमध्ये पाहायला मिळते . लव्ह , लग्न आणि लोचामध्ये अडकलेल्या या चौघींच्या आयुष्याची मजेशीर कहाणी यात मांडण्यात आली आहे . एकता कपूर आणि सोनमची बहिण रिया कपूर निर्मित या चित्रपटाचं दिग्दर्शन शशांक घोषने केलं आहे . जवळपास तीन मिनिटांच्या या ट्रेलरमध्ये चित्रपटाच्या कथानकाची बऱ्यापैकी ओळख होते . कालिंदी पुरी असं करिनाच्या भूमिकेचं नाव असून ऋषभ म्हणजेच सुमित व्यासशी तिच्या लग्नाची तयारी सुरू असते . मात्र , लग्नापूर्वी तिच्या मनात उडालेल्या गोंधळाचं चित्रण यात करण्यात आलं आहे . करिना आणि तिच्या तीन मैत्रिणींचं हिंडणं , फिरणं , शॉपिंग करणं , मनमोकळ्या गप्पा मारणं आणि त्यांच्या वैयक्तिक आयु्ष्यात प्रेम आणि लग्नावरून निर्माण झालेला गोंधळ यात पाहायला मिळतो . वाचा : ब्रिटनच्या शाही विवाहसोहळ्याला ‘या’ बॉलिवूड अभिनेत्रीची उपस्थिती तैमुरच्या जन्मानंतर करिनाचा हा पहिलाच चित्रपट आहे . त्यामुळे तिच्या चाहत्यांना या कमबॅकची बरीच प्रतीक्षा होती . चित्रपटाच्या पोस्टर्सनाही प्रेक्षकांचा उत्सुर्त प्रतिसाद मिळाला होता . ‘उडता पंजाब’नंतर करिना या चित्रपटात झळकणार आहे आणि त्यासाठी तिनं बरीच मेहनतदेखील घेतली आहे . तिच्या लूकमधील बदल या ट्रेलरमध्ये सहज पाहायला मिळतो . बोल्ड संवाद आणि हटके कथानक घेऊन ‘वीरे दी वेडिंग’ हा चित्रपट येत्या १ जून रोजी प्रदर्शित होणार आहे .


उपांत्यपूर्व फेरीत जपानचा भारतावर विजय साखळी फेरीतील तीन पराभवांतूनही धडा शिकण्यास अपयशी ठरलेल्या भारतीय महिला हॉकी संघास हॉक बे चषक हॉकी स्पध्रेत सलग चौथ्या पराभवाचा सामना करावा लागला . उपांत्यपूर्व फेरीत जपानने ३ - १ अशा फरकाने भारताचा पराभव केला . सामन्याच्या पाचव्याच मिनिटाला पेनल्टी कॉर्नरवर जपानने गोल केला आणि पुढील दोन मिनिटांत आणखी दोन गोलची भर घालून ३ - ० अशी आघाडी घेतली . १४ व्या मिनिटाला भारताच्या राणीने केलेल्या गोलने हे गोलअंतर १ - ३ असे कमी केले . मध्यंतरापर्यंत जपानने ३ - १ अशी आघाडी घेतली होती . दुसऱ्या सत्रात भारतीय महिलांनी जलद आणि अधिक आक्रमक खेळ केला , परंतु जपानच्या मजबूत बचावासमोर त्यांचा टिकाव लागला नाही . पूनम आणि कर्णधार दीपिकाने गोल करण्याची संधी गमावल्यामुळे भारताला सामन्यात डोके वर काढण्यात अपयश आले . अखेरीस भारताला एका गोलवरच समाधानी राहावे लागले .


राज्यातील तापमानात मागच्या काही दिवसांपासून सातत्याने वाढ होताना दिसत आहे . याचा नागरिकांच्या आरोग्यावर वाईट परिणाम होण्याची शक्यता असल्याने नागरिकांनी विशेष काळजी घ्यावी असे सांगण्यात येत आहे . डॉक्टर , महापालिका आरोग्य विभाग यांच्याकडून यासंदर्भातील विशेष सूचना नागरिकांना देण्यात येत आहेत . येत्या काही दिवसांत राज्याच्या कमाल तापमानात वाढ होण्याची शक्यता प्रादेशिक हवामान विभागाकडून वर्तविण्यात आली आहे . भारतीय हवामान विभागाने दिलेल्या माहितीनुसार मुंबई , नाशिक आणि पुणे या तिन्ही शहरात उष्णतेची लाट आली आहे . सध्या सूर्य आपल्या थेट डोक्यावर असल्याची स्थिती असल्याने तापमान जास्त असल्याचेही बोलले जात आहे . त्यामुळे या उष्णतेच्या लाटेचा सामना करण्यासाठी सर्वांनी काळजी घ्यावी अशा सूचना करण्यात येत आहेत . सोशल मीडियावरही विशिष्ट दिवसांमध्ये तापमान वाढणार असून नागरिकांनी आरोग्याची काळजी घ्यावी असे सांगण्यात येत आहे . उन्हामुळे होणारे डिहायड्रेशन , त्यामुळे गरगरल्यासारखे होणे , थकवा येणे यांसारख्या समस्यांना सामोरे जावे लागते . यातही लहान मुले , गर्भवती महिला , ज्येष्ठ नागरिकांना जास्त त्रास होण्याची शक्यता असते . उष्म्याच्या लाटेच्या प्रभावापासून बचावासाठी काळजी घेणे आवश्यक आहे . या गोष्टींची काळजी घ्या १ . वाढत्या तापमानात अती कष्टाची कामे करणे करणे टाळावे . २ . सैल आणि फिकट रंगाचे कपडे वापरा . ३ . उन्हात काम करताना गॉगल , टोपी किंवा रुमाल यांचा अवश्य वापर करा . ४ . पाणी व द्रव पदार्थांचा जास्तीत समावेश ठेवा . नीरा , नारळपाणी , सरबते घ्या . ५ . ठराविक वेळाने मीठ आणि साखर घातलेले पाणी प्यावे . शरीरातील ऊर्जा टीकून राहण्यासाठी त्याचा फायदा होतो . ६ . मद्यसेवन , चहा , कॉफी आणि कार्बोनेटेड सॉफ्ट ड्रिंक्स घेतल्याने शरीर जास्त डिहायड्रेट होते . ७ . आपले घर , ऑफीस थंड राहील याची काळजी घ्या . पडदे , झडपा , सनशेड बसवा आणि रात्री खिडक्या उघडया ठेवा . त्यामुळे नैसर्गिक हवा मिळेल . ८ . उष्माघाताचा त्रास झालाच तर रुग्णाच्या शरीराचे तापमान कमी करण्यासाठी रुग्णाला गार पाण्याने आंघोळ घालावी , त्याला वातानुकूलीत खोलीत ठेवावे , त्याच्या कपाळावर गार पाण्याच्या पट्ट्या ठेवाव्यात .


पहिल्या डावात जम बसल्यावर खराब फटक्यांनी विकेट दिलेल्या सूर्यकुमार यादव ; तसेच श्रेयस अय्यरने मुंबईच्या रणजी अंतिम लढतीतील चिवट प्रतिकार सुरू केला . या दोघांनी शतकी भागीदारी करीत मुंबईच्या विजेतेपद राखण्याच्या अपेक्षांना नक्कीच संजीवनी दिली आहे . अंतिम लढतीच्या तिसऱ्या दिवशी सर्वच मुंबईच्या अपेक्षेनुसार घडले नाही . सलामी चांगली नव्हती . पृथ्वी शॉ अतिआक्रमक होता ; तर श्रेयस सलग दुसऱ्या अंतिम लढतीत शतक करणार असे वाटत असतानाच परतला ; पण दुसऱ्या दिवसाच्या संध्याकाळी चेहऱ्यावर स्मित होते . तिसऱ्या दिवसअखेर मुंबईकडे 108 धावांची आघाडी आहे . गुजरातचा बचावात्मक पवित्रा सामना समान स्थितीत आल्याचेच दाखवत आहे . श्रेयस तसेच सूर्यकुमार या आक्रमकांनी दोन तास खेळपट्टीवर उभे राहण्यास प्राधान्य दिले . पिछाडी भरून काढल्यावर गुजरातला आक्रमक क्षेत्ररचना पांगवणे भाग पडेल , याची त्यांना जाणीव होती . ही जोडी जमते असे बघितल्यावरच गुजरात बचावात्मक झाले . त्यांनी पॉईंट आणि मिडविकेटवरील क्षेत्ररक्षक सीमारेषेवर नेले . हार्दिक पटेलने डाव्या यष्टीबाहेर मारा सुरू केला , हे पाहून श्रेयसने आक्रमण सुरू केले . त्यामुळे सूर्यकुमारने सहकाऱ्याची भूमिका घेतली . श्रेयसच्या तीन षटकारांना सूर्यकुमार मनगटाचा वापर करीत हुशारीने धावा करीत साथ देत होता . गुजरातने शतकी आघाडीमुळे आक्रमक क्षेत्ररचना केली . त्यांना पांगवण्यासाठी पृथ्वी शॉने आक्रमण सुरू केले . त्यास संयमाची जोड देऊ शकला नाही . गजाला सलग तीन चौकार मारल्यावरही त्याने ऍक्रॉस खेळण्याचा प्रयत्न केला . आरपी सिंगने जीवदान दिले ; पण तो यातून शिकला नाही . खूपच बाहेरच्या चेंडूचा पाठलाग करीत तो बाद झाला . दुसऱ्या नव्या चेंडूवर मुंबईकरांनी प्रभावी मारा करीत गुजरातचे शेपूट वळवळणार नाही , याची खबरदारी घेतली . तेरा षटकात अखेरचे चार फलंदाज परतले व त्यात 37 धावाच झाल्या . तिसऱ्या दिवसाने चित्र बदलण्यास सुरवात झाली आहे हे नक्की . संक्षिप्त धावफलक मुंबई ः 228 आणि 3 बाद 208 ( अखिल हेरवाडकर 16 , पृथ्वी शॉ 44 - 35 चेंडूंत 8 चौकार , श्रेयस अय्यर 82 - 137 चेंडूंत 9 चौकार व 2 षटकार , सूर्यकुमार यादव खेळत आहे 45 - 175 चेंडूंत 5 चौकार , आदित्य तरे खेळत आहे 13 - 24 चेंडूंत 3 चौकार , चिंतन गजा 19 - 8 - 54 - 3 ) वि . गुजरात ः 329 ( भार्गव मेरई 45 , पार्थिव पटेल 90 , मनप्रीत जुनेजा 77 , रुजुल भट्ट 25 , रुश कलारिया 27 - 55 चेंडूंत 4 चौकार , शार्दूल ठाकूर 29.3 - 6 - 84 - 4 , बलविंदर संधू 24 - 2 - 63 - 3 , अभिषेक नायर 30 - 7 - 101 - 3 ) .


पाकिस्तानच्या अझर अलीच्या द्विशतकाला ऑस्ट्रेलियाच्या डेव्हिड वॉर्नरने धडाकेबाज शतक झळकावत चोख प्रत्युत्तर दिले . दुसऱ्या कसोटी सामन्याच्या तिसऱ्या दिवशी चारशे धावा पाहण्याचा योग क्रिकेटचाहत्यांना आला . अझरच्या नाबाद द्विशतकाच्या जोरावर पाकिस्तानने पहिल्या डावात ४४३ धावा केल्या . या धावसंख्येचा पाठलाग करताना वॉर्नरच्या शतकी खेळीच्या जोरावर ऑस्ट्रेलियाने २ बाद २७८ अशी मजल मारली आहे . मंगळवारच्या ६ बाद ३१० या धावसंख्येवरून खेळताना अझरने अप्रतिम फलंदाजीचा नमुना पेश केला . या वेळी त्याला सोहेल खानने चांगली साथ दिली आणि या दोघांनी आठव्या विकेटसाठी ११८ धावांची भागीदारी रचली . यामध्ये सोहेलने ६५ चेंडूंत सहा चौकार आणि चार षटकारांच्या जोरावर ६५ धावांची तडाखेबंद खेळी साकारली . अझरही दुसऱ्या बाजूने ऑस्ट्रेलियाच्या गोलंदाजीवर हल्ला चढवत होता . अझरने २० चौकारांच्या जोरावर नाबाद २०५ धावा केल्या आणि ऑस्ट्रेलियाच्या भूमीत सर्वाधिक धावा करणारा तो पहिला खेळाडू ठरला . वहाब रियाझ बाद झाल्यावर पाकिस्तानने आपला पहिला डाव घोषित केला . पाकिस्तानच्या धावसंख्येचा पाठलाग करताना वॉर्नर पाकिस्तानच्या गोलंदाजांवर तुटून पडला . गोलंदाजांना लक्ष्य करत वॉर्नरने मैदानाच्या सर्व बाजूंना फटके लगावत पाकिस्तानच्या संघाला हतबल करून सोडले . वॉर्नरला या वेळी उस्मान ख्वाजाची सुरेख साथ लाभली . या दोघांनी दुसऱ्या विकेटसाठी १९८ धावांची भागीदारी रचली . अखेर वहीब रियाझने वॉर्नरचा काटा दूर केला आणि पाकिस्तानने सुटकेचा निःश्वास सोडला . वॉर्नरने १४३ चेंडूंमध्ये १७ चौकार आणि एका षटकाराच्या जोरा वर १४४ धावांची अफलातून खेळी साकारली . ख्वाजानेही या वेळी वॉर्नरला सुयोग्य साथ दिली , त्याने १३ चौकारांच्या जोरावर नाबाद ९५ धावा केल्या . संक्षिप्त धावफलक ऑस्ट्रेलिया ( पहिला डाव ) : १२६ . ३ षटकांत ९ बाद ४४३ डाव घोषित ( अझर अली नाबाद २०५ , सोहेल खान ६५ ; जोश हॅझेलवूड ३ / ५० ) ऑस्ट्रेलिया ( पहिला डाव ) : ५८ षटकांत २ बाद २७८ ( डेव्हिड वॉर्नर १४४ , उस्मान ख्वाजा खेळत आहे ९५ ) .


अभिनेत्री परिणीती चोप्राच्या आवाजातील सुरेल गाण्यानंतर तिच्या आगामी चित्रपटाचे पोस्टरही नुकतेच प्रदर्शित करण्यात आले . गायक - अभिनेता आयुषमान खुराना आणि परिणीती चोप्रा यांच्या मुख्य भूमिका असणाऱ्या या चित्रपटाचा पोस्टर आयुषमानने त्याच्या ट्विटर अकाऊंटवरुन शेअर केला . मुख्य म्हणजे आयुषमानने त्याच्या ट्विटर हँडलचेही नाव बदलत अभिमन्यू रॉय असे केले . त्याने शेअर केलेला हा पोस्टर अनेकांचे लक्ष वेधतोय तो म्हणजे आयुषमानच्या हातात असलेल्या पुस्तकामुळे . ‘मेरी प्यारी बिंदू’ या चित्रपटाच्या पोस्टरमध्ये आयुषमानच्या हातात ‘चुडैल की चोली’ नावाचे एक पुस्तक पाहायला मिळते . त्यामुळे ‘चुडैल की चोली’ म्हणजे काय रे भाऊ… . ? असा प्रश्न अनेकांच्या मनात घर करतो . आयुषमानच्या हातातील पुस्तकाप्रमाणेच या पोस्टरमधील परिणीती चोप्राचीही झलक पाहण्याजोगी आहे . यात परिणीतीच्या हातात एक रेकॉर्ड असून , दुसऱ्या हातात माईक पकडून ती गाणे गाण्यासाठी तयार असल्याचे पाहायला मिळतेय . त्यामुळे या चित्रपटातून धमाल कथानकाला साद घालण्यात येणार असल्याचे म्हटले जाते आहे . ‘मेरी प्यारी बिंदू’ या चित्रपटाच्या निमित्ताने प्रेक्षकांना परिणीती चोप्रा आणि आयुषमान खुरानाची ऑनस्क्रिन केमिस्ट्री पाहायला मिळणार आहे . त्यामुळे एका अर्थी हा चित्रपट दोघांच्याही कारकिर्दीसाठी महत्त्वाचा चित्रपट ठरत आहे . या चित्रपटातून परिणीतीने गायनातही नशीब आजमावत तिच्या आवाजात एक गाणे रेकॉर्ड केले आहे . परिणीतीने गायलेले ‘माना के हम यार नही . . ’ हे गाणे सध्या अनेकांच्याच प्लेलिस्टचा भाग झाले आहे . बऱ्याच काळानंतर परिणीती चोप्रा या चित्रपटातून प्रेक्षकांच्या भेटीला येत आहे . १२ मे २०१७ ला हा चित्रपट प्रदर्शित होणार असून , सध्या बी - टाऊनची ही ‘बबली’ अभिनेत्री ‘गोलमाल अगेन’ या चित्रपटाच्या चित्रीकरणासाठीही वेळात वेळ काढत असल्याचे पाहायला मिळते आहे . तर आयुषमान खुराना ‘बरेली की बर्फी’ आणि ‘शुभ मंगल सावधान’ या चित्रपटांचे चित्रीकरण करत आहे . त्यामुळे येत्या काळात परिणीती आणि आयुषमानच्या चाहत्यांसमोर या दोन्ही कलाकारांकडून धमाल चित्रपटांचा नजराणा सादर केला जाणार आहे असेच म्हणावे लागेल .


स्मार्टफोनवर अधिक वेळ घालविणाऱ्या व्यक्तींच्या निद्रेवर विपरीत परिणाम होत असल्याचे नुकत्याच करण्यात आलेल्या एका अभ्यासात स्पष्ट झाले आहे . त्यामुळे स्मार्टफोनपासून दूर राहण्याचे आवाहन संशोधकांनी केले आहे . स्मार्टफोन हा प्रत्येकाच्या जीवनातील अविभाज्य घटक ठरत असताना त्याच्या दुष्परिणामांनाही सामोरे जावे लागणार आहे . स्मार्टफोनच्या या अतिवापराचा झोपेवर थेट परिणाम होत असल्याचे संशोधकांनी सांगितले . तसेच कमी झोपेमुळे लठ्ठपणा , मधुमेह आणि नैराश्य हे विकार जडत असल्याचेही संशोधकांनी स्पष्ट केले . कॅलिफोर्निया विद्यापीठातील मॅथ्यू क्रिस्तेन्सेन यांनी सॅनफ्रॅन्सिस्कोमधील काही सहकाऱ्यांच्या साथीत हे संशोधन केले आहे . त्यासाठी त्यांनी ६५३ जणांची तपासणी केली . सहभागी झालेल्यांच्या स्मार्टफोनवर ठेवण्यात आलेल्या एका अॅपमुळे त्यांनी किती वेळ फोन पाहिला हे स्पष्ट होत होते . त्यानुसार ३० दिवसांची माहिती मिळविण्यात आली . त्याचप्रमाणे त्यांचे झोपेचे तास आणि गुणवत्ताही तपासण्यात आली . जास्त काळ स्मार्टफोनचा अधिक वापर करणाऱ्यांची झोप अपुरी झाल्याचे आढळून आले , तर स्मार्टफोन कमी हाताळणाऱ्यांची झोप पुरेशी झाल्याचेही निरीक्षण संशोधकांनी मांडले . स्मार्टफोनच्या अतिवापरामुळे झोपेवर होणारा परिणाम तपासणारे हे पहिलेच संशोधन असून ते नुकतेच एका मासिकात प्रसिद्ध करण्यात आले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


मलेशियाचा ६ - १ फरकाने धुव्वा अंतिम फेरी गाठण्याचे लक्ष्य डोळ्यांसमोर ठेवत भारताने यजमान मलेशियाचा ६ - १ असा धुव्वा उडवला आणि अझलन शाह चषक हॉकी स्पर्धेत विजेतेपद मिळविण्याच्या दिशेने एक पाऊल पुढे टाकले . त्यांना आता शनिवारी अंतिम फेरीत ऑस्ट्रेलियाविरुद्ध खेळावे लागणार आहे . साखळी गटात ऑस्ट्रेलिया संघाने १५ गुणांसह याआधीच अंतिम फेरी गाठली होती . न्यूझीलंड संघ ११ गुणांसह दुसऱ्या स्थानावर होता . भारत व मलेशिया हे अनुक्रमे तिसऱ्या व चौथ्या स्थानावर होते . त्यामुळेच या दोन्ही संघांना अंतिम फेरीत स्थान मिळवण्यासाठी आजची लढत ‘जिंकू किंवा मरू’ अशाच स्वरूपाची होती . मात्र भारताने प्रारंभापासूनच आक्रमक खेळ करीत पूर्वार्धात ४ - ० अशी आघाडी मिळवली होती . तिथेच सामन्याचा निकाल स्पष्ट झाला होता . भारताकडून निक्कीन थिमय्या ( तिसरे मिनिट ) , हरजित सिंग ( सातवे मिनिट ) , रमणदीप सिंग ( २७ वे मिनिट ) व दानिश मुस्तफा ( २८ वे मिनिट ) यांनी हे गोल केले . उत्तरार्धात मलेशियाच्या महम्मद शबाह याने एक गोल करीत थोडीशी रंगत आणली , मात्र रमणदीप ( ३९ वे मिनिट ) व तलविंदरसिंग ( ५० वे मिनिट ) यांनी प्रत्येकी एक गोल करीत भारतास ६ - १ अशी भक्कम आघाडी मिळवून दिली . हीच आघाडी कायम ठेवीत त्यांनी शानदार विजय मिळवला . सामनाजिंकण्याच्या निर्धाराने भारतीय खेळाडूंनी सुरुवातीपासून आपला दबदबा निर्माण केला होता . तिसऱ्याच मिनिटाला त्यांना सोनेरी संधी मिळाली . एस . व्ही . सुनीलने दिलेल्या पासवर निक्कीनने खणखणीत फटका मारून भारताचे खाते उघडले . तेथूनच भारतीय खेळाडूंनी निर्विवाद वर्चस्व गाजवले . पाठोपाठ चार मिनिटांनी तलविंदरने दिलेल्या पासवर हरजितने डाव्या हाताने सुरेख फटका मारला व संघाला २ - ० असे आधिक्य मिळवून दिले . भारताने पहिले दोन पेनल्टी कॉर्नर वाया घालवले . मात्र २७व्या मिनिटाला त्यांना तिसरा पेनल्टी कॉर्नर मिळाला . त्याचा फायदा घेत रमणदीपने गोल मारला . या धक्क्यातून सावरण्यापूर्वीच मलेशियाने आणखी एक गोल स्वीकारला . पुढच्याच मिनिटाला दानिशने मलेशियन खेळाडूंमधील गाफीलपणाचा फायदा घेत गोल नोंदवला . पूर्वार्धात मलेशियाला एक पेनल्टी कॉर्नर मिळाला , मात्र त्याचा फायदा त्यांना घेता आला नाही . सामन्याच्या उत्तरार्धात भारतीय खेळाडूंनी अपेक्षेइतका वेगवान खेळ केला नाही . ते थोडेसे आरामात खेळले . ३९व्या मिनिटाला रमणदीपने आणखी एक गोल केला व भारताची बाजू भक्कम केली . हा गोल होऊनही बराच वेळ चेंडूवर मलेशियन खेळाडूंचे नियंत्रण होते . भारतीय खेळाडूंमध्ये आलेल्या शिथिलतेचा फायदा घेत मलेशियाच्या महम्मद शाबाहने रिव्हर्स फ्लिकद्वारे अप्रतिम गोल केला व संघाचे खाते उघडले . हा गोल झाल्यानंतर मात्र भारतीय खेळाडू खडबडून जागे झाले . त्यांनी लागोपाठ आक्रमण सुरू केले . त्यामध्ये त्यांना पेनल्टी कॉर्नरही मिळाला . मात्र त्याचा फायदा ते घेऊ शकले नाहीत . मनदीप सिंगने दिलेल्या पासवर तलविंदरने अचूक गोल केला व संघाचा सहावा गोल झाला . चॅम्पियन्स हॉकीऐवजी जागतिक लीग पीटीआय , इपोह हॉकीचे सामने अधिकाधिक आकर्षक करण्यासाठी आंतरराष्ट्रीय हॉकी महासंघाने ( एफआयएच ) २०१९ पासून चॅम्पियन्स स्पर्धेऐवजी नवीन जागतिक हॉकी लीग ( ग्लोबल हॉकी लीग ) आयोजित करण्याचा निर्णय घेतला आहे , असे एफआयएचचे अध्यक्ष लिंनाद्रो नेग्रे यांनी सांगितले . ही लीग सात संघांमध्ये खेळली जाणार असून घरचे मैदान व परगावचे मैदान अशा दोन प्रकारे खेळली जाईल . लिव्हरपूल उपांत्य फेरीत पीटीआय , लिव्हरपूल डेजॅन लोव्हरेनच्या निर्णायक गोलच्या बळावर लिव्हरपूलने युएफा युरोपा लीग फुटबॉल स्पर्धेत बोरुसिया डॉर्टमंड संघावर ४ - ३ अशा निसटत्या विजयासह लिव्हरपूलने या स्पर्धेच्या उपांत्य फेरीत वाटचाल केली . बोरुसियातर्फे हेन्रिक खिटारायन , पिअर इमरिक औबामेयांग , मार्को रुस तर लिव्हरपूलतर्फे डिव्होक ओरिगी , फिलीपे कौटिन्हो , मामाडोयू साखोने गोल केले .


व्हॉट्सअॅपचे बहुप्रतिक्षित असे ‘डिलिट फॉर एव्हरिवन’ हे फीचर अधिकृतरित्या अँड्राईड , आयफोन , विंडोज फोन आणि डेक्सटॉपसाठी उपलब्ध झाले आहे . त्यामुळे चुकून पाठवलेले मेसेजेस फक्त सात मिनिटांच्या अवधीत रिकॉल करता येणार आहे . गेल्या आठवड्यात या फीचरची घोषणा व्हॉट्सअॅपनं केली होती . हे फीचर आता अधिकृतरित्या प्रत्येक व्हॉट्सअॅप युजरसाठी उपलब्ध झाले आहे . या फीचरमुळे युजर्स जरी खुश असले तरी एक अडचण मात्र आहे . मेसेज केल्यानंतर समोरच्या व्यक्तीनं तो पाहिला नसेल तर युजरला सात मिनिटांच्या आता तो रिकॉल करता येणार आहे . यासाठी चुकून पाठवलेल्या मेसेजवर टॅप केल्यानंतर डिलिटचा पर्याय उपलब्ध होईल . त्यात तीन पर्याय दिले जातील . ‘डिलीट फॉर मी’ , ‘कॅन्सल’ आणि ‘डिलिटी फॉर एव्हरीवन’ . यातील डिलिट फॉर एव्हरीवन पर्यायावर निवडल्यावर तुम्हाला मेसेज रिकॉल करता येतील , त्यामुळे तुम्ही काय पाठवलं हे जरी युजरला समजलं नसलं तरी तुम्ही काहीतरी डिलीट केलंय हे मात्र त्याच्यापासून लपून राहणार नाही . डिलिट केलेल्या मेसेजचं नोटिफिकेशन त्या व्यक्तीपर्यंत पोहोचणार आहे . ‘संबधीत व्यक्तीनं तुम्हाला मेसेज केला पण तो डिलिट करण्यात आला आहे’ अशा प्रकारचे नोटीफिकेशन त्या व्यक्तीपर्यंत पोहचतं , त्यामुळे या फीचरमुळे युजर थोडे नाराज आहेत . गेल्यावर्षभरापासून व्हॉट्सअॅप या फीचरवर काम करत आहे , यामुळे केवळ मेसेजच नव्हे तर फोटो , डॉक्युमेंट , व्हिडिओ , जीआयएफ देखील रिकॉल करता येणार आहे .


क्रिकेटच्या मैदानात गोलंदाजांना प्रत्येक वेळी अनुकूल खेळपट्टी लाभत नसते , तर गोलंदाजाला मेहनतीने प्रतिकूल परिस्थिती निर्माण करावी लागते , असे मत भारतीय संघाचे माजी कर्णधार कपिल देव यांनी व्यक्त केली . भारत न्यूझीलंडसोबत तीन दिवासांची मालिका खेळणार आहे . या पार्श्वभूमीवर भारतीय गोलंदाजांना कपिल यांनी सल्ला दिला आहे . घरच्या मैदानावर भारताने न्यूझीलंडला कमी लेखू नये , असा संदेशही कपिल देव यांनी भारतीय संघाला दिला . कानपूरच्या मैदाना भारत आणि न्यूझीलंड संघांदरम्यान २२ सप्टेंबरपासून तीन सामन्यांच्या मालिकेला सुरुवात होणार आहे . विशेष म्हणजे कानपूरमधला सामना हा भारतीय संघाचा ५०० वा सामना असणार आहे . यापूर्वी माजी भारतीय कसोटीपटू व्ही . व्ही . एस लक्ष्मण यांनी विराट कोहलीच्या नेतृत्त्वाखालील सध्याच्या कसोटी संघावर स्तुतीसुमने उधळली होती . तसेच भारतीय संघाने कानपूर येथील पहिल्या कसोटी सामन्यात पाच गोलंदाजांसह खेळावे , असे मतही लक्ष्मण यांनी यावेळी व्यक्त केले . त्यामूळे लक्ष्मणच्या सल्ल्याने भारताने मैदानात पाच गोलंदाज उतरविले तर कपिल देव यांनी दिलेला सल्ला गोलंदाजांसाठी फायदेशीर ठरेल . भारताची मदार नेहमीच फलंदाजीवर असते . त्यामुळे आगामी कसोटी सामन्यात विराट कोहली पाच गोलंदाजांना मैदानात उतरणार की , चार गोलंदाजांनीच पाहुण्याना टक्कर देणार हे पहाणे देखील उत्सुकतेचे ठरणार आहे .


बॉलिवूडमध्ये सध्या घराणेशाहीचा मुद्दा खूप गाजतोय . कंगनाने दिग्दर्शक करण जोहरचा उल्लेख ‘मूव्ही माफिया’ असा केल्यानंतर अनेकांनी तिच्या बाजूने आणि तिच्याविरोधात मतं व्यक्त केली . इतकंच नव्हे तर यंदाच्या आयफा पुरस्कार सोहळ्यातही घराणेशाहीचा पुनरुच्चार झाला . इतरांप्रमाणेच कंगनाच्या आगामी ‘सिमरन’ चित्रपटाचा लेखक अपूर्व आसरानीनंही घराणेशाहीवर यावर आपलं मत व्यक्त केलं . यासंदर्भात अपूर्वने ट्विट केलं की , ‘माझ्या नवीन चित्रपटाच्या पटकथालेखनासाठी माझ्या भावाची मदत घेतली . कंगनाने तिच्या बहिणीला व्यवस्थापक म्हणून नेमलं आणि आता ती तिच्या भावालाही प्रोत्साहित करतेय . आम्ही सगळे घराणेशाहीचे अपराधी आहोत . ’ या ट्विटवर कंगनाने जरी काही प्रतिक्रिया दिली नसली तरी तिची बहिण रंगोली आता तिच्या बाजूने धावून आलीये असं म्हणावं लागेल . ‘अॅसिड तुमचा जीव घेत नाही , मात्र तो तुमच्या चेहऱ्याला इतका विद्रूप करतो की तुम्ही जिथेही जाल तिथे लोक तुमच्याकडे निराशेने पाहतात . कंगनाने केवळ माझ्या उपचारासाठीच मदत केली नसून माझा आत्मविश्वास परत मिळवण्यास प्रयत्न केले . माझा धरून तिने मला सेटवर नेलं . एमएससी मायक्रोबायलॉजीमध्ये M . Sc microbiology मी अव्वल होते आणि अॅसिड हल्ल्यानंतर मी माझा आत्मविश्वासच गमावला होता . माझा चेहरा मी झाकून घेत होते . मी तिची बहिण आहे आणि तिच्याइतकीच माझीही पात्रता आणि क्षमता आहे . माझा भाऊ वैमानिक असून त्याला या वादात अडकवण्याचा विचारदेखील तू करू नकोस . लहान भावासोबत बसून कॉफी पिणे , सिनेमा बघण्याला घराणेशाही नाही म्हणत . त्याला प्रेम म्हणतात जे तुला मिळत नाही असंच दिसतंय , ’ अशा तीव्र शब्दांत रंगोलीने अपूर्वच्या ट्विटचं प्रत्युत्तर दिलं . वाचा : ‘कुमकुम भाग्य’विरोधात तक्रार दाखल घराणेशाहीच्या वादावरून विनाकारण कंगनावर टीकास्त्र सुरु असल्याचा आरोप करत रंगोलीने ट्विटमध्ये पुढे प्रश्न विचारला की , ‘माझ्यावरील अॅसिड हल्ल्यानंतर मी माझा आत्मविश्वास गमावला होता आणि माझ्या बहिणीने तो मला पुन्हा मिळवून दिला . मला तिने जीवनदान दिले . याला तुम्ही घराणेशाही म्हणाल का ? कंगनावर टीका करणे तुम्ही थांबवाल का ? भावासोबत फिरण्याला , वेळ घालवण्याला घराणेशाही म्हणत नाही मूर्खांनो ! ’


यंदा २०१८ मध्ये लग्नाचे मुहूर्त तसे कमीच आहेत . पण मुहुर्त कमी आहेत म्हणून लग्नाची धावपळ कमी करावी लागेल असं मुळीच नाही . मित्र - मैत्रीण , कुंटुंबातील दादा - ताई , नातेवाईक , कोणाचं न कोणाचं लग्न तर असणारच . लग्न कोणाचेही असो लग्नात आपण सुंदर दिसावं हे प्रत्येकालाच वाटत असतं . फर्स्ट इम्प्रेशन हेच लास्ट इम्प्रेशन असतं या विचारानेच प्रत्येकजण लग्न सोहळ्यात आपण छान कसे दिसू याचा विचार करत असतात . कपड्यांच्या खरेदीपासून ते मेकअपपर्यंत साऱ्याचीच पुष्कळ खरेदी करतात . बाह्य सौदर्यं कसे असेल याचा जास्त विचार करतात . आपण स्लिम फिट दिसावं असं प्रत्येक मुलीला वाटत असतं तर मुलांना मात्र आपलं पोट दिसू नये , आपण ओबड धोबड दिसू नये असं त्यांना वाटत असतं . पण बाह्य सौंदर्य हे तेव्हाच अधिक खुलून दिसतं जेव्हा तुम्ही आतून खूश आणि निरोगी असता . आज आपण अगदी कमी दिवसांत आपले अंतर्गत सौदर्य कसे खुलविता येईल याबद्दल जाणून घेणार आहोत . थोडक्यात काय तर काही आठवड्यात , कमीत कमी वेळात बारीक होण्यासाठी काय काळजी घ्यावी याच्या या काही टिप्स… · रोज २ तास व्यायाम करणे गरजेचे आहे . चालणे , पोहणे , नृत्य करणे , सूर्यनमस्कार घालणे हे सर्व प्रकार लवकर बारीक होण्यासाठी फार उपयुक्त ठरतात . · शारिरीक व्यायाम जितका महत्वाचा आहे तितकाच शरीराला मिळणारे पोषक अन्नघटकदेखील महत्वाचे असते . त्यामुळे योग्य प्रमाणात योग्य वेळी आणि योग्य पद्धतीचे अन्नघटक शरीरात जाणे गरजेचे आहे . बारीक होण्यासाठी , वजन कमी करण्यासाठी उपाशी राहणे , डाएट करणे हे शरीराला घातक ठरू शकते . अनेकदा यामुळे हार्मोन्सचा बॅलन्स बिघडणे किंवा नंतर अचानक खूप वजन वाढणे असे दुष्परिणाम पाहायला मिळतात . · शक्यतो जास्त काळ उपाशी राहू नका . दर २ ते ३ तासांनी एखादे फळ , ताक , सूप घ्या . अगदीच बिझी शेड्युल असेल तर २ ते ४ मल्टीग्रेन बिस्कीट खा . · सकाळचा नाश्ता आणि दोन वेळचे जेवेण यात सर्व पोषकतत्वे शरीरात जाणे गरजेचे आहे . त्यामुळे यावेळी चौरस आहार घ्या . ज्यात कार्बोहायड्रेटस आणि फायबरसाठी धान्यापासून तयार केलेले पोहे , रवा , उपमा , भाकरी , चपाती , कॉनफ्लेक्स , व्हीटप्लेक्स , ओट्स इत्यादीचा समावेश करा . · प्रथिनांसाठी शेंगदाणे , ड्रायफ्रुट्स , कडधान्ये , डाळी , अंडी , मासे , दही , ब्रोकोली सारख्या खूप प्रथिने असणाऱ्या घटकांचा आहारामध्ये समावेश करा . · शरीरास योग्य जीवनसत्वे - खनिजे मिळण्यासाठी पालेभाज्या , फळे , विविध प्रकारच्या कोशिंबीरी यांचे सेवन भरपूर प्रमाणात घ्यावे . · योग्य प्रमाणात तेल - तूप देखील शरीरासाठी गरजेचे आहे . त्यामुळे ते बंद करू नये . त्याचे दुष्परिणाम दिसायला वेळ लागत नाही . केस गळणे , त्वचा कोरडी पडणे , स्मरणशक्ती कमी होणे , अशक्तपणा वाटणे , चेहऱ्यावरील तेज कमी होणे असे परिणाम लगेच दिसू लागतात . · शरीरात अन्नघटक जितके महत्त्वाचे आहेत , त्याचप्रमाणात पाण्याचे योग्य प्रमाण असणेदेखील महत्वाचे आहे . रोज किमान ३ लीटर आणि कमाल ५ लीटर पाणी प्यावे . · रोज किमान ७ ते ८ तास शांत झोप ही शरीरासाठी गरजेची असते . दिवसभर आपण कामासाठी जी धावपळ करीत असतो . त्यामुळे शरीराला आरामाची गरज असते . रात्रीच्या वेळेत शरीर चयापचयाचे ( दुरुस्तीचे ) कार्य करत असते त्यामुळे योग्य झोप मिळेल याची काळजी घ्यावी . · दुधीचा / कोहळा यांचा रस शरीरासाठी उत्तम असतो . तो आठवड्यातून २ ते ३ वेळा घेतला तर तुम्हाला तुमचे वजन कमी करण्याचे ध्येय गाठण्यात फार मदत होईल . · आहारातील फळांचे आणि भाज्यांचे प्रमाण वाढवा त्यामुळे शरीराला गरजेचे पोषकतत्व मिळतात . पण त्यात कॅलरीज फार जास्त नाहीत . या गुणधर्माचा वजन कमी करण्यास आणि बारीक होण्यास चांगला उपयोग होतो . · जंकफूड , बाहेरचे खाणे , तळलेले पदार्थ या काळात बंद करा . या खाण्यात पोषकतत्व कमी आणि कॅलरीज खूप जास्त असतात . त्यामुळे वजन वाढवणारे हे पदार्थ तुमच्या मार्गात अडथळा निर्माण करतात . · जर बाहेर खाण्याची वेळ आलीच तर सॅलड , उकडलेले , ग्रील केलेले , बेक केलेले पदार्थ अशा गोष्टींना प्राधान्य द्या . · याच बरोबर वजन कमी करणे आणि बारीक होणे यासाठी अनेक उपचार पद्धती असतात . यातील खरोखर काम करणारी , काहीही दुष्परिणाम नसणारी उपचार पद्धती तुम्ही केलीत तर तुमचे ध्येय तुम्ही अगदी सहज गाठू शकाल . डॉ . अस्मिता सावे – रिजॉईस वेलनेस , आहारतज्ज्ञ


माद्रिदचा कल्चरल लिओनेसावर ६ - १ असा विजय ; डिएझची हॅट्ट्रिक ; रॉड्रिगेजचा एक गोल रिअल माद्रिद क्लबचे प्रशिक्षक झिनेदिन झिदान यांचा मुलगा एंझो याने वरिष्ठ स्तरावरील पदार्पण दणक्यात साजरे केले . युरोपियन विजेत्या माद्रिदकडून खेळताना एंझोने कोपा डेल रे फुटबॉल स्पध्रेत कल्चरल लिओनेसाविरुद्ध एक गोल नोंदवला . त्याला मारियानो डिएझची हॅट्ट्रिक आणि जेम्स रॉड्रिगेजच्या एक गोलची साथ लाभल्याने माद्रिदने हा सामना ६ - १ असा सहज जिंकला आणि १३ - २ अशा सरासरीच्या जोरावर अंतिम १६ क्लबमध्ये प्रवेश मिळवला . याउलट बार्सिलोनला अजूनही पुढील फेरीत प्रवेश करण्यासाठी कष्ट घ्यावे लागत आहेत . अव्वल ३२ संघांच्या पहिल्या लीगमध्ये बार्सिलोनला हक्र्युलस क्लबने १ - १ असे बरोबरीत रोखले . झिदान यांच्या चार मुलांमध्ये थोरल्या एंझोने रिअल माद्रिद युवा संघाकडून विविध स्थरांवर आपली छाप पाडली आहे . झिदान यांनी सामन्याच्या दुसऱ्या सत्रात एंझोला मैदानावर पाचारण केले आणि अवघ्या १७ मिनिटांत एंझोने गोल करून संघाला ४ - १ अशी आघाडी मिळवून दिली . तत्पूर्वी , डिएझने पहिल्या व ४२व्या मिनिटाला आणि रॉड्रिगेझने २३व्या मिनिटाला माद्रिदसाठी गोल केले . कल्चरलच्या येराय गोंझालेजने ४५व्या मिनिटाला गोल केला . पहिल्या सत्रात माद्रिदने ३ - १ अशी आघाडी घेतली होती . दुसऱ्या सत्रात ६३व्या मिनिटाला एंझोने गोल करीत यात भर टाकली . त्यापाठोपाठ ८७व्या मिनिटाला डिएझने गोल करून हॅट्ट्रिक पूर्ण केली . सामन्याच्या अखेरच्या क्षणाला सेसर मोर्गाडोच्या स्वयंगोलने माद्रिदच्या विजयावर ६ - १ असे शिक्कामोर्तब केले . ‘मी प्रशिक्षकाच्या भूमिकेतून बाहेर पडलो असतो तर वडील म्हणूनही मला एंझोचा अभिमान वाटला असता , परंतु तो मैदानावर खेळत असता मी त्याला प्रशिक्षकाच्या नजरेतून पाहत होतो आणि संघाच्या कामगिरीवर आनंदी आहे , ’ अशी प्रतिक्रिया झिनेदिन झिदान यांनी दिली . ला लिगा फुटबॉल स्पध्रेतील बार्सिलोनाविरुद्धच्या लढतीसाठी झिदान यांनी संघातील प्रमुख खेळाडूंना विश्रांती देण्याचा निर्णय घेतला होता . त्यामुळे दुसऱ्या फळीतील खेळाडूंसोबत माद्रिद कल्चरल क्लबविरुद्ध खेळला आणि अपेक्षेपेक्षा अधिक चांगल्या कामगिरीची नोंद केली . या विजयामुळे माद्रिदचे मनोबल उंचावले असून बार्सिलोनाविरुद्ध हाच आत्मविश्वास त्यांच्या कामी येणार आहे .


कोणत्याही चित्रपटाची पहिली ओळख म्हणजे त्याचे नाव , पोस्टर डिझाईन व त्याची प्रभावी कॅचलाईन ! म्हणजे हे सर्व एकमेकांना पूरक हवे . कॅचलाईन म्हणजे अवघ्या एक दीड ओळीत त्या संपूर्ण चित्रपटाचे व्यक्तिमत्त्व खुलवणे . या छायाचित्राबाबत सांगायचे तर निर्माता दिग्दर्शक राकेश रोशन ‘स्टुडिओ लिंक’ या संस्थेच्या आत्मा व विवेक यांच्याशी ‘कायनात’ या चित्रपटाची रसिकांसमोर पहिली ओळख कशी करुन द्यायची याची चर्चा करतोय . आता तुम्ही म्हणाल ‘कायनात’ नावाचा हा चित्रपट कोणता बरे ? आम्ही तर कधी नावही ऐकले नाही . पण पोस्टर डिझाईन करताना हे नाव बदलून ‘करण अर्जुन’ ( १९९४ ) असे करण्यात आले असे आत्मानंद यानीच सांगितले . काही वर्षांपूर्वीच त्यांचे सहकारी विवेक यांचे निधन झाले . ‘स्टुडिओ लिंक’च्या जवळपास पस्तीस वर्षांच्या चौफेर वाटचालीतील पोस्टर डिझाईनचे किस्से केवढे तरी . त्यातले एक दोन सांगायलाच हवेत . तुम्हाला गुलजार दिग्दर्शित ‘अंगूर’ ( १९८१ ) चित्रपट आठवतोय का ? संजीव कुमार व देवेन वर्मा या दोघांचीही त्यात धमाल भूमिका असून त्यांची सतत कुठे ना कुठे टक्कर होउन हसे निर्माण होते , असे गुलजार यांनी सांगितल्यावर आत्मा व विवेक यांचे विचारचक्र सुरु झाले , वेगळे काय बरे करता येईल ? दोन अंडी एकमेकांवर आपटून त्यातून ते दोघे दुहेरी रुपात बाहेर पडतात असे डिझाईन त्यांनी बनवले ते गुलजारजीना प्रचंड आवडले . दिग्दर्शक एन . चंद्रा यांच्या ‘अंकुश’चा ( १९८६ ) किस्सा यापेक्षाही वेगळाच ! एन . चंद्रा यांनी ‘अंकुश’च्या चित्रीकरणाच्या वेळचा फोटो संग्रह ‘स्टुडिओ लिंक’कडे दिला . पण नवीन दिग्दर्शक आहेत म्हणून आपण काही दिवसांनी बघु काय ते असा विचार करतच तो बाजूला ठेवून आपल्या अन्य चित्रपटांकडे लक्ष दिले . थोडेसे मोकळे होताच ‘अंकुश’चे फोटो पहात जाताना त्याना त्यातच हा तात्कालिक सामाजिक परिस्थितीवर भाष्य करतानाच युवकांची व्यथा मांडणारा चित्रपट आहे हे लक्षात येताच चंद्रा यांच्याशी संपर्क साधून चार युवक धावताहेत असे चित्रपटाचा आशय स्पष्ट करणारे पोस्टर बनवलेही… आत्मानंद यांच्या या अनुभवातून चित्रपट या माध्यम व व्यवसाय यातील छोट्या छोट्या गोष्टीतून कशा मोठ्या गोष्टी सुरु होतात याचाच छानसा प्रत्यय येतोय… दिलीप ठाकूर


नातं यशस्वी करायला खूप मोठमोठय़ा गोष्टी कराव्या लागत नाहीत . जगणं आनंदी करायला लागतात त्या छोटय़ा छोटय़ा गोष्टी . हे अगदी सहजपणे सांगणारी कलाकृती म्हणजे ‘लिटल थिंग्ज’ ही वेब सीरिज . सिनेमांतल्या नायक - नायिकांबद्दल केमिस्ट्री हा शब्द नेहमी लिहिला , वाचला , ऐकला जातो . केमिस्ट्री म्हणजे दोन प्रमुख पात्रांचं एकमेकांसोबत असलेलं टय़ुनिंग , एकमेकांना दिलेली दाद , एकमेकांचं केलेलं कौतुक . हे सगळं पडद्यावर बघताना प्रेक्षकांकडून मिळणारी वाहवा त्या केमिस्ट्रीला मिळालेली पावती असते . अशीच जबरदस्त केमिस्ट्री बघायची असेल तर ‘लिटल थिंग्ज’ ही वेब सीरिज बघाच . काव्या कुलकर्णी आणि ध्रुव सेहगल हे दोघे एकत्र राहत असतात . त्यांच्या रोजच्या जगण्यात वाद , राग , गमती , प्रेम , मतभेद असं सगळं असतं . काव्या आणि ध्रुव एकमेकांच्या प्रेमात असतात . एकमेकांना समजून घेणारंी ही जोडी . त्यांच्या जगण्यात सहजता आहे , काहीही कृत्रिमपणा नाही . मुळात या वेब सीरिजला साचेबद्ध कथावस्तूच नाही . फक्त दृश्यांची , जगण्याची , नात्यातील मर्मबंध अनुभवण्याची ही दृश्यमाला आहे . फक्त बघत राहावं आणि अनुभवत राहावी अशी . तरुण मनाचा , कोणत्याही वयाचा प्रेक्षक या दृश्यमालेशी सांगड घालेल . प्रत्येक भाग मनाला आनंद देणारा , प्रफुल्लित करणारा आहे . त्यामुळे काव्या आणि ध्रुव हे प्रेक्षकांना आपले वाटू लागतात . कुठलीही गोष्टी थोपण्याचा वा पुरस्कार करण्याचा अट्टहास यात नाही . कारण नातं तयार होतंच मुळात छोटय़ा छोटय़ा गोष्टींपासून ! नवरा , बॉयफ्रेण्ड , जोडीदार कसा असावा , नातं कसं असावं , ते दोघंही छोटय़ा छोटय़ा गोष्टींमधून नातं कसं टवटवीत ठेवतात हे सगळं या सीरिजमधून कळेल . ही सीरिज बघताना दोघे लिव्ह इनमध्ये राहताहेत की त्यांनी लग्न केलंय ते स्पष्ट होत नाही आणि त्याची गरज आहेच कुठे ? लग्न वा प्रेम या टॅगखाली अडकण्यापेक्षा दोघांमध्ये ‘कम्पॅटिबल’ असणं महत्त्वाचं असतं . यातील काव्या प्रेमात पाडतेच , पण या सीरिजचा खरा किंग आहे तो ध्रुव ! पार्टनर कसा असावा तर ध्रुवसारखा . तो तिला समजून घेतो , पण तो उगाच जड , अति परिपक्व , कंटाळवाणा नाही . मुळात दोघेही अल्लड आणि तरीही परिपक्व आहेत . तो तिच्या आधीच्या सर्व प्रेमप्रकरणांवर तिच्याशी गमतीने बोलतो ; पण कधी तोही चिडतो . त्याची प्रत्येक कृती , देहबोली अगदी कूल आहे . तो मोकळ्या मनाचा आहे . गणितात पीएचडी करतोय आणि त्याच भाषेत तो तिला बरेचदा व्यावहारिक बौद्धिकं देत असतो ; जे समजायला ऐकायला बिलकूलही जड नसतं . मिथिला पालकर आता सगळ्यांनाच माहिती आहे . उत्स्फूर्तता हा तिच्या अभिनयातील गुण आहे . आवाजावरील नियंत्रण , सुसंगत शब्दफेक , अत्यंत भावदर्शी चेहरा या बळावर तिने ही वेब सीरिज आणि काव्या जिवंत केलीय . ध्रुव सेहगल यानेच या सीरिजचं लेखन केलंय . या दोघांचे व्हिडीओज यापूर्वीच लोकप्रिय झाले आहेत . ‘लिटल थिंग्ज’ या सीरिजचे पाच भाग आहेत तेही अगदी पंधरा सोळा मिनिटांचेच ; पण प्रत्येक भाग हा डोळ्यांना , मनाला ट्रीट देणारा आहे . यातील एका भागात काव्याला तिच्या आधीच्या प्रियकराचं लग्न ठरलंय हे कळल्यावर अस्वस्थ होते . तेव्हा ध्रुव तिला गणिताच्या भाषेत ज्या प्रकारे समजावतो तो संपूर्ण भाग , दृश्य , संवाद अगदी लाजवाब आहेत ! तो या संपूर्ण सीरिजमधला सर्वोत्तम हलकाफुलका भाग . कधी तोही नाराज होतो तेव्हा ती त्याला हसवते . त्याचा मूड चांगला करते . खाणं आणि गेम ऑफ थ्रोन्स ही वेब सीरीज हा त्याचा वीक पॉइंट असतो . कधी दोघांचाही दिवस वाईट जातो तेव्हा दोघेही एकमेकांना चीअर अप करतात . बरेचदा यात ध्रुव पहिलं पाऊल उचलतो . शेवटचा भाग हा अगदी मनाला स्पर्श करणारा आहे . शहराबाहेर तळ्याकाठी त्या दोघांचा संवाद , त्यांची केमिस्ट्री ! वाह ! इतकं हलकंफुलकं लिहून ते हृदयस्पर्शी करणं यासाठी ध्रुव सेहगलला हॅट्स ऑफ ! प्रेमात पडणाऱ्या इच्छुकांनी , प्रेमात पडलेल्यांनी , नात्यात वाद होत असलेल्यांनी - सगळ्यांनी ही सीरिज बघावीच ! प्रेमाचे , नात्याचे नवे परिमाण गवसतील . त्यामधून समजणारी सर्वोत्तम गोष्ट एकच - ती म्हणजे नात्यात हलकाफुलका संवाद हा ‘की फॅक्टर’ असतो आणि त्यासाठी काहीही मोठं करावं लागतं नाही , तर छोटय़ा छोटय़ा गोष्टी कराव्या लागतात . म्हणूनच महत्त्वाची असते ती ‘छोटी सी बात ! ’ अभिजित पानसे response . lokprabha @ expressindia . com सौजन्य – लोकप्रभा


जेवणात भले आपण कितीही सकस पदार्थांचा समावेश करत असू पण , तरीही जेवणातून शरीरास अपायकारक घटक आपल्या पोटात जात असल्याची बाब समोर आली आहे . आपल्या प्रत्येक जेवणातून प्लास्टिकचे सुमारे १०० अत्यंत सुक्ष्म कण पोटात जात असल्याचं यूकेतील हेरॉयट - वॉट विद्यापीठातील शास्त्रज्ञांनी एका संशोधनांत सिद्ध केलं आहे . दर वीस मिनिटाला हे घटक अन्नातून किंवा श्वासावाटे आपल्या शरीरात जात असल्याचं या संशोधनातून म्हटलं आहे . वाचा : सुक्या मेव्यातील प्रथिने हृदयासाठी उपयुक्त यासाठी विद्यापीठातील चमूने काही घरातील जेवणाच्या ताटांचं निरिक्षण केलं . या ताटांवर त्यांना प्लॅस्टिकचे लहान कण आढळून आले . दर वीस मिनिटांनी जेवणाच्या ताटावर प्लॅस्टिकचे छोटे छोटे कण जमा होतात . त्याच ताटांतून आपण जेवतो . त्यातूनच हे प्लॅस्टिकचे लहान कण आपल्या पोटात जातात असं शास्त्रज्ञ टेड हेन्री यांनी सांगितले . विचार करायचा झाला तर प्रत्येक जेवणासोबत प्लॅस्टिकचे सरासरी ११४ कण पोटात जातात असं यातून समोर आलं आहे . वेगवेगळ्या माध्यमातून प्लॅस्टिकचे छोटे कण घरात प्रवेश करतात . अनेकदा कपडे , घरातील कार्पेट किंवा फर्निचरवर हे कण असतात . काहीवेळा धूळीसोबत हे कण घरात येऊ शकतात अशी शक्यता शास्त्रज्ञांनी वर्तवली आहे . या संशोधनानुसार वर्षाकाठी प्रत्येक माणसाच्या शरीरात १४ ते ७० हजार प्लॅस्टिकचे कण जमा होतात . वाचा : रात्रीचे जेवण लवकर करण्याचे ‘हे’ आहेत फायदे फक्त ताटांवरच नाही तर अन्नाच्या माध्यमातूनही हे प्लॅस्टिकचे कण पोटात जात असल्याचं त्यांनी म्हटलं आहे . पण हे कण कुठून येतात याचं ठोस उत्तर मात्र अजूनही त्यांनी सांगितलं नाही .


भारताच्या पी व्ही सिंधू हिने बुसानन हिला पराभूत करून स्पर्धेच्या उपांत्यपूर्व फेरीत प्रवेश केला आहे . स्पर्धेच्या उपउपांत्यपूर्व फेरीत आज २१ - २३ , २१ - १३ , २१ - १८ असे पराभूत केले . पहिला गेम अटीतटीचा झाला . पण पहिल्या गेममध्ये सिंधूचा पराभव झाला . त्यानंतर सिंधूने जोरदार कमबॅक केले . तिने पुढील गेममध्ये प्रतिस्पर्धी खेळाडूला डोके वर काढण्याची संधी दिली नाही . तिने २१ - १५ असा तो गेम जिंकून आपला अनुभव दाखवून दिला . मात्र तिसरा गेम पुन्हा एकदा रंगतदार झाला . सिंधू आणि बुसानन दोघींनी एकमेकांना स्पर्धेबाहेर करण्याचा पुरेपूर प्रयत्न केला . पण अखेर सिंधूने २४ - २२ अशा फरकाने सामन्यात विजय मिळवला . आणि उपांत्यपूर्व फेरीत प्रवेश केला . त्याआधी , स्पर्धेच्या उपउपांत्यपूर्व फेरीत श्रीकांतने थायलंडच्या सुपन्यू अविहिंगसॅनन याला २१ - १२ , १५ - २१ , २४ - २२ असे पराभूत केले . श्रीकांतसाठी ही लढत अतिशय महत्वाची ठरली . पहिल्या गेममध्ये भारताच्या श्रीकांतने २१ - १५ असा विजय मिळवला . मात्र नंतरच्या गेममध्ये अविहिंगसॅनन याने पुनरागमन केले आणि त्याला १५ - २१ अशी धूळ चारली . त्यामुळे तिसरा सेट हा अटीतटीचा होणार याची चाहत्यांना खात्री होती . त्यानुसार तो गेम रंगतदार झाला . अखेर श्रीकांतने २४ - २२ असा विजय मिळवला .


पुणे हेल्थ डेनिमित्ताने हाफ मॅरेथॉन होत असल्याचे भारतीय जैन संघटनेच्या माध्यमिक आणि उच्च माध्यमिक विद्यालयातील विद्यार्थ्यांना समजले आणि त्यांनी नावनोंदणी करण्यासाठी शाळेच्या कार्यालयात एकच गर्दी केली . ‘या स्पर्धेत केवळ मोठ्या संख्येने भागच घ्यायचा नाही तर ती जिंकायचीच’ , असा निर्धारही त्यांनी केला . किल्लारी परिसरात झालेल्या भूकंपातून वाचलेल्या एक हजार मुलांना घेऊन भारतीय जैन संघटनेचे संस्थापक शांतिलाल मुथ्था पुण्यात आले आणि त्यांनी त्या मुलांसाठी शाळा सुरू केली . या मुलांबरोबरच आत्महत्याग्रस्त शेतकऱ्यांची तसेच मेळघाट , नंदुरबार अशा भागांतील आदिवासी तसेच आजूबाजूला राहणाऱ्या रहिवाशांची मुलेही या शाळेत आली . या शाळेतील विद्यार्थ्यांची संख्या सुमारे तीन हजार एवढी आहे . शाळेचा निकाल शंभर टक्क्यांच्या आसपास लागतोच , पण ती मुले खेळातही चमकू लागली . आताही हाफ मॅरेथॉनची घोषणा होताच ती सज्ज झाली . तीन हजार विद्यार्थ्यांपैकी अधिकाधिक जण मुख्य शर्यतीत भाग घेतील , असा विश्वास संस्थाचालक व्यक्त करीत आहेत . भूकंपग्रस्तांच्या तसेच आत्महत्याग्रस्त शेतकऱ्यांच्या मुलांसाठी शाळा सुरू करण्यामागे सामाजिक ऋण फेडण्याचा उद्देश होता . या मुलांचा तसेच आदिवासी मुलांचा सर्वांगीण विकास करण्याचे आमचे ध्येय आहे . त्यामुळेच त्यांना क्रीडा क्षेत्रातही संधी आम्ही देत आहोत . त्याचाच एक भाग म्हणून बजाज अलियांझ मॅरेथॉन स्पर्धेत आमच्या शाळेतील मुले मोठ्या संख्येने भाग घेणार आहेत . - शांतिलाल मुथ्था , संस्थापक , भारतीय जैन संघटना मुलांना या वयापासून व्यायामाची आवड लागली तर त्यांना त्याचा फायदा मिळतो , त्यांच्या अभ्यासावर सकारात्मक परिणाम होतो . प्रत्येक मुलाला दर आठवड्याला दोन तास प्रशिक्षित मार्गदर्शकाकडून मार्गदर्शन मिळते . त्यामुळे राष्ट्रीय पातळीवरही विद्यार्थी चमकतात . त्यांनी खेळामध्येही चमक दाखविली आहे . कबड्डी , खो - खो , व्हॉलिबॉल , जिन्मॅस्टिक्स , अडथळ्याची शर्यत , ॲथलेटिक्स या खेळांमध्ये त्यांनी पारितोषिके मिळविली आहेत आणि या अर्ध मॅरेथॉनमध्येही विजयी होण्याचा त्यांचा प्रयत्न असणार आहे . - संतोष भंडारी , प्राचार्य , भारतीय जैन संघटनेचे माध्यमिक आणि उच्च माध्यमिक विद्यालय


सवैजणि मंदेऽग्नौ ! ’ असे शास्त्रवचन आहे . मानवाला पिडणारे अनेक प्रमुख विकार आहेत . सर्दी , पडसे , कफ , खोकला , दमा असे प्राणवह स्त्रोतातले विकार ; रक्तदाब , हृद्रोग , मधुमेह , स्थौल्य असे दिवसेंदिवस वाढते विकार ; त्याचबरोबर आमवात , संधिवात सायटिका , फ्रोजन शोल्डर इ . इ . यातील आमवातग्रस्त , संधिवाताने पिडलेले रुग्ण अधिक संख्येने आहेत . यातील रुग्णांचा गोंधळ वैद्यकीय चिकित्सकांना नेमका समजून घ्यावा लागतो . शूल – वेदना , शोथ – सूज व सांधे जखडणे ही सर्वसामान्य लक्षणे सर्वच वातविकारांत असतात . या लक्षणांनी पीडित सर्वच रुग्ण ‘मला संधिवाताचा त्रास होतो’ , असे सांगत असतात . प्रत्यक्षांत बरेचसे रुग्ण ‘आमवात’ या विकाराने ग्रस्त असतात . आमवात व संधिवात या विकारांतील मूलभूत फरक समजावून घ्यायला हवा . आमवातात वर सांगितलेली तीनही लक्षणे ‘संचारी’ म्हणजे लक्षणांची जागा व वेळ , वेळोवेळी बदलणारी असतात . संधिवात विकारांत ही लक्षणे आपली जागा सहसा बदलत नाही . आमवात विकारांत वरील लक्षणे केव्हाही , शरीराच्या कोणत्याही भागाला केव्हा जखडतील हे सांगता येत नाही . म्हणूनच या रोगाला ‘अनाकलनीय’ असे वर्णिले जाते . या विकाराकरिता सिंहनाद , गोक्षुरादि , लाक्षादि , त्रिफळा , गुग्गुळसारखी खूप खूप औषधे तारतम्याने सुचविली जातात . आमवात विकारांत स्नेह , स्वेद व लेप या उपचारांचा तारतम्याने उपयोग केला तर नक्कीच तीव्र वेदनांपासून छुटकारा मिळतो . आपल्या घरी वापरात असणारे गोडे तेल किंचित कोमट करावे , त्यात थोडे मीठ मिसळून दुखऱ्या भागावर नेमके जिरवावे . त्यानंतर मीठ मिसळलेल्या गरम पाण्याचा शेक घ्यावा . कटाक्षाने पंखा , एसी , कोल्ड्रिंक , गार पाणी , लोणची , पापड , शिळे अन्न टाळावे . झोपताना कठीण व उबदार अंथरुण हवे . त्याकरितां चटई , ब्लँकेट , कांबळे अशी निवड करावी . जेवताना किंवा इतर वेळी सुंठ चूर्ण मिसळलेले गरम पाणी प्यावे . पोळ्यांकरिता कणीक कालविताना , एका पोळीकरिता एक चमचा एरंडेल तेल मोहन म्हणून वापरावे . शक्य असल्यास सुंठ चूर्ण एरंडेल तेलावर परतावी . सुंठ व एरंडेल तेलाचे प्रमाण ‘चारास एक’ असे असावे . खूपच दुखऱ्या भागाला पूर्वी सांगितल्याप्रमाणे गोडेतेल व तेलाच्या चतुर्थाश गवती चहा , तेल असे मिश्रण जिरवावे . त्यानंतर गरज पडली तर मीठ पाण्याचा शेक घ्यावा . आपल्याकडे आंबेहळद , रक्तरोज , तुरटी असल्यास आमवाताने जखडलेल्या भागास वरील तीन गोष्टी सहाणेवर उगाळून लेप तयार करावा . जाड व गरम गरम लेप लावावा . शुभंभवतु ! आम्लपित्त – उलटी आयुर्वेदातील मूळ संहिता ग्रंथातील चरक व वाग्भट संहितात आम्लपित्त ही स्वतंत्र व्याधी सांगितलेली नाही . आम्लपित्ताची यशस्वी चिकित्सा करताना मला गणिताची मोठी मदत होत असते , यावर तुम्ही विश्वास जरूर ठेवावा . वात , पित्त व कफ यांचा ंत्रिकोणात्मक विचार केला तर नेमका उपचार करता येतो . आम्लपित्त हा पित्तप्रधान विकार असला तरी त्याला वात व कफ या दोन बाजू असतात याचे भान ठेवावे . त्याला कफाची झालर किंवा वायूची लहर असू शकते . शहरी जीवनांतील राहणीमुळे बऱ्याच लोकांना होणारा हा विकार आहे . जेव्हा भूक असेल तेव्हा जेवायचे नाही , जेव्हा भूक नसेल तेव्हा अवाजवी व पुन : पुन्हा खावयाचे ; यामुळे आम्लपित्त विकार बळावेल यात नवल ते काय ? पित्ताला म्हणजेच अग्नीला वेळच्या वेळी काम दिले नाही म्हणजे त्याचा उपद्रव अॅसिडिटीच्या रूपाने होतो . हा विकार बऱ्याच वेळा तीव्र पोटदुखी किंवा अल्सर विकाराची पहिली पायरी असते . मोठमोठय़ा कंपन्यांचे संयोजक , उद्योगपती , सतत कामात व्यग्र असणारे लहानसहान कर्मचारी व फार ‘बिझी’असणारे समाजसेवक यांना आपल्या आरोग्याकडे बघावयास वेळ नसतो . अशा मंडळींना हटकून होणारा हा विकार आहे . वाचा - राष्ट्रीय आरोग्य धोरण’ रखडले ! आम्लपित्त हा विकार म्हणून आपल्या शरीरात घर करायच्या अगोदर त्याची चाहूल लागलेली असते . छातीत जळजळ , पोटांत गॅस धरणे , पोट फुगणे , तोंडाला पाणी सुटणे , क्वचित पोट दुखणे , पोट साफ नसणे , मलावरोध , डोकेदुखी , उलटीची भावना , दात आंबणे या छोटय़ा छोटय़ा तक्रारींकडे दुर्लक्ष केले की आम्लपित्त विकाराचा शिक्का पक्का असतो . या विकाराची सुरुवात काही वेळा डोकेदुखीने होते . काही वेळा नुसतीच उलटीची भावना होते . काही वेळेला खूप जोराची उलटी होऊन हिरवे , पिवळे पित्त पडते . कधी ओठावर सूज येते ; दातांना कंगोरे पडतात ; पोट साफ होत नाही . काहींना खूप थकवा येतो , कोणाला डिप्रेशन किंवा खूप घबराट होते . बहुतेक आयुर्वेदतज्ज्ञ लघु सूतशेखर , भूनिम्बादि क्वाथ , आम्लपित्त वटी , शतावरी कल्प किंवा शतावरीघृत , त्रिफळा चूर्ण यांचा वापर करतात . ज्यांना आम्लपित्त विकारावर औषधाशिवाय ‘छुटकारा’ हवा आहे त्यांनी ‘यो लाजैर्यजति , स पशोवान भवति ! ’ या श्रीगणपती अथर्वशीर्षांतील फलश्रुतीतील श्लोकाची आठवण ठेवावी . आम्लपित्त विकारांत बेंबीपासचे मोठय़ा पित्ताच्या साठय़ातील पित्त उसळत असते . त्याकरिता पित्त स्थिर करण्याचे काम साळीच्या म्हणजे भाताच्या ; राजगिराच्या किंवा ज्वारीच्या लाह्य म्हणजे ‘बेस्ट बेस्ट’ उपाय . मात्र या लाह्य कोरडय़ा कोरडय़ा खाव्या . आम्लपित्त विकारांत ‘अत्यम्बूपानाद मंदाग्ने : ! ’ हे शास्त्रवचन लक्षात ठेवावे . सुवर्ण गैरिक किंवा गुळगुळीत गेरूचा तुकडा जरी थोडा वेळ तोंडात ठेवला तरी आम्लपित्त , डचमळणाऱ्या पित्ताला लगेच आराम पडतो . चहा , आंबवलेले शिळे अन्न , मांसाहार कटाक्षाने टाळावा . चांगल्या दर्जाच्या काळ्या मनुका रोज किमान तीस – चाळीस तरी खाव्या . जेव्हा भूक असेल तेव्हा जेवायचे नाही , जेव्हा भूक नसेल तेव्हा अवाजवी व पुन : पुन्हा खावयाचे ; यामुळे आम्लपित्त विकार बळावेल यात नवल ते काय ?


भारताची युवा बॉक्सर मनीषा मौन हिने जागतिक स्पर्धेत दोन वेळा कांस्यपदक पटकावणाऱ्या अमेरिकेच्या ख्रिस्तिना क्रूझ हिच्यावर वर्चस्व गाजवत ५४ किलो वजनी गटाची उपउपांत्यपूर्व फेरी गाठली . नवी दिल्लीत सुरू असलेल्या जागतिक महिला बॉक्सिंग स्पर्धेत हरयाणाच्या या २० वर्षीय बॉक्सरने दमदार पदार्पण केले . मनीषाने आपल्यापेक्षा वयाने दुप्पट असलेल्या ख्रिस्तिना हिच्यावर पहिल्या फेरीत पूर्णपणे वर्चस्व गाजवले . ३६ वर्षीय ख्रिस्तिनाला या सामन्यात पुनरागमन करण्याची संधीच मनीषाने दिली नाही . तिन्ही फेऱ्यांवर हुकमत गाजविणाऱ्या मनीषाने हा सामना एकमताने ( २९ - २८ , ३० - २७ , ३० - २६ , ३० - २६ , २९ - २८ ) जिंकला . रविवारी रंगणाऱ्या उपउपांत्यपूर्व फेरीत मनीषाला कझाकस्तानच्या जगज्जेत्या डिना झोलामन हिच्याशी लढत द्यावी लागेल . पोलंड येथे नुकत्याच झालेल्या स्पर्धेत डिनाला हरवल्यामुळे मनीषाचा आत्मविश्वास उंचावला आहे . ‘‘जागतिक स्पर्धेतील पहिल्या फेरीचा अडथळा सहज पार केल्याचा अभिमान वाटत आहे . येत्या फेऱ्यांमध्येही अशाच कामगिरीची पुनरावृत्ती करण्याचा माझा प्रयत्न असेल . दुसऱ्या आणि तिसऱ्या फेरीत आक्रमक खेळ करत जोरदार ठोसे लगावल्यामुळे पंचांनी एकमताने माझ्या बाजूने निर्णय दिला , ’’ असे मनीषाने सांगितले .


प्रो - कबड्डीतील मुंबईच्या लढतींच्या " पकड ' झाल्यातच जमा आहे . प्रो - कबड्डीचा सहावा मोसम ऑक्टोबरमध्ये सुरू होईल ; पण आपल्या घरच्या लढती संयोजनाचा खर्च कमी करण्यासाठी यू मुम्बा मुंबईबाहेर घेण्याचा विचार करीत आहे . मुंबईतील प्रो - कबड्डीच्या लढती वरळीच्या सरदार वल्लभभाई पटेल क्रीडा संकुलातील डोममध्ये झालेल्या आहेत ; पण या संकुलाची मालकी असलेले नॅशनल स्पोर्टस् क्लब ऑफ इंडिया हे लीगसाठी मोठ्या प्रमाणावर भाडे आकारत असल्यामुळे लीगमधील लढती मुंबईबाहेर होण्याची शक्यता आहे . या लीगमधील लढतीसाठी दिवसाला 25 लाख भाडे आकारले जात असल्याचे सांगितले जात आहे . एनएससीआयचा डोम क्रीडा लढतीसाठी 50 दिवसांसाठी राखीव ठेवण्याचे बंधन आहे . त्या वेळी दिवसाला एक लाख भाडे आकारण्यात येईल असे ठरले आहे ; पण प्रो - कबड्डी सुरू झाल्यापासून कधीही हे सूट असलेले भाडे मिळाले नसल्याचे सांगितले जात आहे . प्रो - कबड्डी लढतींचा प्रत्येक शहरातील मोसम सात दिवसांचा ( सहा दिवस लढती आणि एक दिवस ब्रेक ) असतो . त्याचबरोबर लढतीच्या पूर्वतयारीस तीन दिवस लागतात . त्यामुळेच या लढतीच्या संयोजनातील स्टेडियमचे भाडेच अडीच कोटी होते . प्रो - कबड्डीच्या मुंबईतील सामन्यांच्या तारखांना एनएससीआय उपलब्ध आहे ; पण त्याचे भाडे खूपच जास्त आहे . आम्ही अंधेरीच्या शहाजी राजे क्रीडा संकुलाबरोबर चर्चा करीत आहोत ; पण प्रो - कबड्डी लढतींसाठी त्यांच्याकडे पुरेशी जागा नाही , असे यू मुम्बाची मालकी असलेल्या युनिलायझर स्पोर्टस्चे सीईओ सुप्रातिक सेन यांनी सांगितल्याचे वृत्त आहे . त्यांनी आम्ही आशा सोडलेली नाही ; पण सध्या तरी चांगला पर्याय दिसत नसल्याचे सांगितले . नाशिकचा पर्याय ; पण . . . यू मुम्बा व्यवस्थापन नाशिकच्या मीनाताई ठाकरे इनडोअर स्टेडियमचा विचार करीत आहे . त्याची क्षमता एनएससीआयपेक्षा एक हजाराने कमी असेल ; पण त्याचे भाडे केवळ 15 हजार आहे . मात्र , नाशिकला लढती घेण्यात संघाच्या प्रवासाचा प्रश्न येऊ शकतो . मुंबईबाहेरील अनेक संघांना भाड्यापोटी खूपच कमी रक्कम मोजावी लागते , या परिस्थितीत मुंबईने हा अतिरिक्त खर्च का सोसावा , असाही दावा होत आहे . महागड्या ठिकाणांचा लीगना फटका एनएससीआयमधील खेळांच्या लढती मुंबईबाहेर जाण्याची ही पहिली वेळ नव्हती . प्रीमियर बॅडमिंटन लीग , प्रो - कुस्ती लीग , अल्टिमेट टेबल टेनिस लीगने यापूर्वीच एनएससीआयचे वाढते भाडे लक्षात घेऊन मुंबईतील लीगच्या लढती अन्यत्र नेल्या आहेत .


आयसीसी चॅम्पियन्स करंडक स्पर्धेच्या अंतिम सामन्यात भारताला पराभवाला सामोरे जावे लागले आहे . पाकिस्तानने भारताचा मानहानीकारक पराभव करत पहिल्यांदाच चॅम्पियन्स करंडक स्पर्धेचे विजेतेपद पटकावले . भारतीय कर्णधार विराट कोहलीने पाकिस्तानी संघाचे कौतुक केले आहे . ‘पाकिस्तानी संघाचा दिवस असतो , त्यावेळी हा संघ जगातील कोणत्याही संघाला पराभूत करु शकतो , ’ अशा शब्दांमध्ये कोहलीने प्रतिस्पर्ध्यांचे कौतुक केले . भारतीय संघाला पाकिस्तानविरुद्ध मानहानीकारक पराभवाला सामोरे जावे लागले . मात्र तरीही कोहलीने पाकिस्तानच्या शानदार खेळाचे कौतुक केले . ‘पाकिस्तानी संघाचे अभिनंदन . त्यांच्यासाठी यंदाची स्पर्धा शानदार होती , ’ असे कोहलीने म्हटले . ‘ज्याप्रकारे त्यांनी परिस्थिती बदलली , ते कौशल्य पाकिस्ताने संघाची क्षमता दाखवून देते . पाकिस्तानी संघाचा दिवस असल्यास ते कोणत्याही संघाला नमवू शकतात आणि ते त्यांना पुन्हा एकदा दाखवून दिले आहे , ’ अशा शब्दांमध्ये कोहलीने पाकिस्तानचे कौतुक केले . ‘आमची कामगिरी निराशाजनक झाली . मात्र तरीही माझ्या चेहऱ्यावर आनंद आहे . कारण आम्ही चांगले खेळून अंतिम सामन्यापर्यंत पोहोचलो आहोत . मला माझ्या संघाचा अभिमान वाटतो . अंतिम फेरीतील यशाचे पूर्ण श्रेय पाकिस्तानला जाते . त्यांनी सामना एकतर्फी केला , ’ असेही कोहलीने पुढे बोलताना म्हटले . पाकिस्तानी खेळाडूंचे कौतुक करण्यावरच न थांबता कोहली त्यांच्या आनंदात सहभागीदेखील झाला . पाकिस्तानच्या खेळाडूंसोबत बातचीत करत आणि अगदी हसतखेळत विराट कोहलीने खिलाडूवृत्तीचा परिचय दिला . विशेष म्हणजे विराट कोहली पाकिस्तानच्या खेळाडूंच्या आनंदात सहभागी होत असल्याचा व्हिडिओ आयसीसीने ट्विट केला आहे . भारताला पराभूत करत पाकिस्तानने पहिल्यांदाच चॅम्पियन्स करंडकावर नाव कोरले . मात्र पाकिस्तानच्या विजयामुळे तिसऱ्यांदा चॅम्पियन्स करंडक स्पर्धा जिंकण्याचे भारतीय संघाचे स्वप्न भंगले . कोहलीच्या नेतृत्त्वाखालील भारतीय संघाचा अंतिम फेरीपर्यंत प्रवास अतिशय चांगला होता . मात्र अंतिम फेरीत भारतीय संघ पूर्णपणे ढेपाळला .


क्रिकेटपटू हरभजन सिंग आणि अभिनेत्री गीता बसरा यांच्या जीवनात काही महिन्यांपूर्वी एका चिमुकलीचे आगमन झाले होते . भज्जी आणि गीताच्या या चिमुरडीची पहिली झलकही त्याने ट्विटर आणि इन्स्टाग्रामवरुन शेअर केली होती . आता भज्जीने त्याच्या इन्स्टाग्राम अकाऊंटवरुन शेअर केलेला फोटो चर्चेत आहे . त्याने शेअर केलेल्या या फोटोमध्ये भज्जी आणि त्याच्या चिमुरडीची म्हणजेच हिनायाची जर्सी दिसत आहे . लाल आणि सफेद रंगाची सुरेख रंगसंगती असणाऱ्या या जर्सीने अनेकांना भुरळ घातली आहे . सध्या क्रिकेटच्या मैदानापासून दूर असलेला हरभजन त्याच्या कुटुंबासोबत आणि पत्नी गीतासोबतच जास्त वेळ घालवण्याला प्राधान्य देत आहे . भज्जीने नुकताच त्याच्या इन्स्टाग्राम अकाऊंटवरुन शेअर केलेल्या एका फोटोमध्ये त्याने गीता बसराला उचलून घेतले आहे . या फोटोच्या कॅप्शनमध्ये त्याने या सुरेख क्षणांचा उल्लेख ‘फिल्मी मोमेन्ट्स’ असा केला आहे . त्यामुळे सध्या ‘ऑनफिल्ड’ सक्रिय नसतानाही भज्जी त्याच्या सोशल नेटवर्किंग साइट्सवरील पोस्टमुळे चांगलाच चर्चेत आहे . बरीच वर्षे एकमेकांना डेट केल्यानंतर क्रिकेटपटू हरभजन सिंग आणि अभिनेत्री गीता बसरा यांनी गेल्या वर्षी ऑक्टोबरमध्ये लग्नगाठ बांधली होती . या जोडप्याच्या घरी काही महिन्यांपूर्वी एका छोट्या परीचे आगमन झाल्यामुळे हरभजन - गीतावर त्यांच्या सोशल मिडीया अकाऊंटवरून शुभेच्छांचा वर्षाव झाला होता .


मराठी चित्रपटसृष्टीतील प्रसिद्ध संगीतकार जोडी अजय - अतुल यांच्याबद्दल खरंतर वेगळं काही सांगण्याची गरज नाही . ‘सैराट’ चित्रपटाला दिलेल्या संगीतामुळे ही जोडी केवळ भारतातच नाही तर परदेशातही प्रसिद्ध आहे . भारतीय संगीतक्षेत्रात हिंदी , मराठी , तेलगूसारख्या विविध भाषांमधील चित्रपटांसाठी संगीत दिग्दर्शन करणाऱ्या या जोडीने ‘विश्वविनायक’ यागीतसंग्रहाद्वारे संगीतक्षेत्रात पदार्पण केले . अजय - अतुल हे संगीत दिग्दर्शानासोबत संगीत संयोजन , पार्श्वसंगीत आणि पार्श्वगायनदेखील करतात . वाचा : तुला महिलांचा आदर करता येत नाही ; सुनीता राजवारचा नवाजुद्दीनवर पलटवार अजय - अतुल यांनी शास्त्रशुद्ध संगीताचे शिक्षण घेतलेले नाही . पण संगीताच्या आवडीमुळे त्यांनी काळानुरूप संगीतामध्ये प्रयोग करणे सुरू केले आणि तिच प्रयोगशीलता रसिकांना आवडू लागली . इलाई राजा यांना ते आपल्या गुरुस्थानी मानतात . जे श्रवणीय वाटते , हृदयाला भिडते आणि आत्म्याला अंतर्मुख करते तेच खरे संगीत , अशी त्यांची संगीताबद्दलची भावना आहे . अजय - अतुल यांनी अनेक अल्बम आणि मालिकाांच्या गीतांनाही संगीत दिले आहे . मात्र , त्यांनी संगीतबद्ध केलेला पहिला चित्रपट कोणता हे तुम्हाला सांगायचे आहे . प्रश्न – संगीतकार अजय - अतुल यांनी संगीतबद्ध केलेला पहिला चित्रपट कोणता ? पर्याय १ . गोड गुपित २ . जत्रा ३ . अगं बाई अरेच्चा वाचा : …अन् सोना मोहपात्राने विद्याला सुनावले खडे बोल अजय अतुल या जोडगोळीने ‘सावरखेड एक गाव’ , ‘अगं बाई अरेच्या ! ’ , ‘जत्रा’ , ‘जबरदस्त’ , ‘चेकमेट’ , ‘साडे माडे तीन’ , ‘उलाढाल’ , ‘एक डाव धोबीपछाड’ , ‘जोगवा’ आणि ‘नटरंग’सारखे मराठी चित्रपट तर ‘विरुद्ध’ , ‘गायब’ , ‘सिंघम’ सारख्या हिंदी आणि ‘शॉक’ सारख्या तेलगू चित्रपटांना संगीतबद्ध केले . राजीव पाटील दिग्दर्शित ‘जोगवा’ या चित्रपटाच्या संगीतासाठी २००९ साली त्यांना राष्ट्रीय पुरस्काराने सन्मानित करण्यात आले . हॉलिवूडमधील सोनी स्कोरिंग स्टुडिओमध्ये म्युजिक रेकॉर्ड करणारी ही पहिली भारतीय संगीतकार जोडी आहे . २०१५ मध्ये जाहीर झालेल्या फोर्ब्सच्या यादीतही त्यांनी स्थान मिळवले होते . गेल्या आठवड्यातील प्रश्नाचे उत्तर ‘कहो ना प्यार है’मधील बालकलाकाराच्या भूमिकेचे नाव काय होते ? उत्तर – अमित


‘सख्या रे’ मालिकेमध्ये सुप्रिया पाठारे यांची सिद्धेश्वरी म्हणून एण्ट्री ! कलर्स मराठी वाहिनीवरील सख्या रे मालिकेला प्रेक्षकांची विशेष पसंती मिळत आहे . समीर आणि रणविजय या दोन सारख्या चेहऱ्यांच्या व्यक्तिंनी निर्माण झालेले संशयाचे वलय प्रेक्षकांना खिळवून ठेवत आहे यात वाद नाही . अत्यंत कुशलतेने समीर आणि रणविजयचे पात्र मालिकेमध्ये रेखाटण्यात आले आहे . आता हा नक्की समीर आहे की रणविजय हे तर तुम्हाला मालिका बघितल्यावरच कळेल . आता या सगळ्या गोंधळामध्ये प्रेक्षकांची उत्कंठा वाढवायला या मालिकेमध्ये एका नव्या पात्राची एण्ट्री होणार आहे . या पात्राच नाव आहे ‘सिद्धेश्वरी’ , हे पात्र आपल्या चौफेर अभिनयाने प्रेक्षकांची दाद मिळवणारी सुप्रसिद्ध अभिनेत्री सुप्रिया पाठारे साकारणार आहे . सिद्धेश्वरी म्हणजे मालिकेमधील रणविजयची काकू . बराच काळ बाहेर राहिल्यानंतर आता सिद्धेश्वरी पुन्हा जहागीरदार यांच्या वाड्यावर आली आहे . रणविजय अचानक लग्नाच्या दिवशी गायब झाला आहे आणि तो आज पर्यंत सापडलेला नाहीये . ही बातमी सिद्धेश्वरीला कळताच ती वाड्यावर येण्याचा निर्णय घेते . जहागीरदार यांच्या संपत्तीवर आणि वाड्यावर तिचा डोळा आहे . रणविजय वाड्यावर नसण्याचा फायदा घेऊन जहागीरदारांच्या वाड्यावर सत्ता गाजविण्याच्या हेतूने ती वाड्यावर आलेली आहे . पण प्रियंवदा तिचा हा हेतू पूर्ण होऊ देईल का ? ती सिद्धेश्वरीच्या मार्गामध्ये कुठले अडथळे निर्माण करेल ? तसेच रणविजयला गायब करण्यामध्ये सिद्धेश्वरीचा तर हात नाही ना ? असे अनेक प्रश्न आता समोर आले आहेत . सिद्धेश्वरीच्या येण्याने मालिकेला कुठले नवे वळण येणार , समीर – रणविजयच्या मागचं गुपित… या आणि अश्या अनेक प्रश्नांची रंजित उत्तर मिळवण्यासाठी ‘सख्या रे’ ही मालिका पहावी लागेल .


सोशल मीडिया हे सध्या आपल्यातील अनेकांच्या गळ्यातील ताईत झाले आहे . यामध्ये फेसबुक , इन्स्टाग्राम आणि व्हॉटसअॅप याचा प्रामुख्याने समावेश होतो . दिवसागणिक ही अॅप्लिकेशन्स वापरणाऱ्यांच्या संख्येत वाढ होत असून इन्स्टाग्रामने नुकताच युजर्सचा मोठा टप्पा पार केला आहे . इन्स्टाग्रामने १ बिलियन युजर्सचा टप्पा पार केला आहे . ही नक्कीच मोठी संख्या असून एखाद्या अॅपच्या दृष्टीने हे मोठे यश आहे असे म्हणता येईल . इन्स्टाग्राम ही फेसबुकच्या मालकीची कंपनी असून युजर्सच्या गरजेनुसार कंपनीकडून अॅपमध्ये आवश्यक ते बदल करण्यात येतात त्यामुळे हे अॅप कमी कालावधीत प्रसिद्ध झाले . याआधी सप्टेंबरमध्ये कंपनीने आपला आठ मिलियनचा टप्पा पार केला होता . तो जाहीर केल्यानंतर आता जवळपास ८ महिन्यांनंतर कंपनीने १ बिलियनचा टप्पा पार केल्याचे जाहीर केले . फेसबुकने २०१२ मध्ये इन्स्टाग्रामला १ बिलियन डॉलरला खरेदी केले तेव्हा फेसबुकवर मोठ्या प्रमाणात टिका करण्यात आली होती . त्यावेळी हा व्यवहार चुकीचा झाला असल्याचे अनेकांचे म्हणणे होते . मात्र आता या टप्प्यावर हा व्यवहार योग्य ठरला असेच म्हणावे लागेल . सध्या व्हॉटसअॅप आणि फेसबुक मेसेंजरही मोठ्या प्रमाणात वापरले जात आहे . मात्र त्यातही चॅटींगचा पर्याय उपलब्ध नसलेल्या इन्स्टाग्रामला नेटीझन्स पसंती देत आहेत ही आनंदाची बाब आहे . इन्स्टाग्राम या अॅपची रचना जाहिरातींसाठी अतिशय सोयीची असल्याचे काही तज्ज्ञांचे म्हणणे आहे . त्यामुळे कमाईच्या बाबतीतही हे अॅप येत्या काळात चांगला टप्पा गाठेल असे म्हटल्यास वावगे ठरणार नाही . याबरोबरच या वर्षाच्या अखेरपर्यंत युजर्सचा टप्पा १ . १ बिलियनपर्यंत जाईल असा अंदाज व्यक्त करण्यात येत आहे . १०० मिलियनचा टप्पा गाठायला या अॅप्लिकेशनला चार ते पाच महिन्यांचा कालावधी लागतो असेही सांगण्यात आले आहे .


ऑस्ट्रेलियाविरुद्ध एका कसोटी पराभव स्वीकारावा लागला म्हणजे मालिका गमाविली असे होत नाही . मालिकेत पुन्हा पुनरागमन करण्यासाठी आपल्याकडे अनेक पर्याय असल्याचे , मास्टर ब्लास्टर सचिन तेंडुलकरने म्हटले आहे . ऑस्ट्रेलियाविरुद्धच्या पहिल्या कसोटी सामन्यात भारताला 333 धावांनी दारुण पराभवाला सामोरे जावे लागले होते . या सामन्यात ऑस्ट्रेलियाच्या फिरकीपटूंसमोर भारतीय फलंदाजांनी लोटांगण घेतल्याचे पहायले मिळाले . भारतीय संघाच्या कामगिरीवर जोरदार टीका होत असताना सचिन तेंडुलकरने विराट कोहलीच्या नेतृत्वाखालील भारतीय संघाला पाठिंबा दिला आहे . सचिन म्हणाला , की सगळेकाही संपले आहे , असे झालेले नाही . पराभव हा क्रिकेटचाच एक भाग आहे . एका पराभवाने मालिकेचा निकाल लागत नाही . भारतासाठी पुण्यातील कसोटी खूप आव्हानात्मक राहिली . आपले खेळाडू काहीच चांगले करु शकले नाहीत . विजय - पराभव हा खेळाचाच भाग आहे . आपल्या संघात क्षमता असून , आपण पुन्हा मालिकेत पुनरागमन करू . ऑस्ट्रेलियाच्या संघालाही याची माहिती आहे .


भारतीय कर्णधार विराट कोहलीने सर्वोत्कृष्ट खेळाचे प्रदर्शन करत येथे सुरु असलेल्या इंग्लंविरुद्धच्या कसोटी क्रिकेट सामन्यात 25 चौकार आणि एका षटकारासह 340 चेंडूत 235 धावा जोडल्या आहेत . शिवाय मुरली विजय आणि जयंत यादव यांनीही शतकी खेळी केल्याने भारतीय संघाने सर्वबाद 631 धावा करत 231 धावांची आघाडी घेतली आहे . शेवटचे वृत्त हाती आले तेव्हा इंग्लंडने एक बाद 13 धावा केल्या आहेत . मुरली विजयने 282 चेंडूत 3 षटकार आणि 10 चौकारांसह 136 धावा केल्या . तर जयंत यादवने 15 चौकारांसह 204 चेंडूत 104 धावा केल्या . विराट , विजय आणि जयंत यांनी केलेल्या महत्वपूर्ण खेळीमुळे भारताला मोठी धावसंख्या उभारता आली . पहिल्या डावात इंग्लंडनेही मजबूत सुरुवात केली होती . मात्र मोठी धावसंख्या उभारण्यापासून भारतीय गोलंदाजांनी सुरेख खेळ करत त्यांना रोखले . रविचंद्रन अश्विनने सहा गडी बाद केले तर उर्वरित चार गड्यांना बाद करण्यात रविंद्र जडेजा यशस्वी ठरला . त्यामुळे इंग्लंडला 400 धावातच रोखण्यात यश मिळाले . धावफलक पहिला डाव इंग्लंड : सर्वबाद 400 धावा भारत : सर्वबाद 631 धावा दुसरा डाव इंग्लंडः एक बाद 12 धावा ( खेळ सुरु आहे )


दिल्लीवाली गर्ल सानया मल्होत्राने आपल्या पहिल्याच चित्रपटातून बॉलीवूडमधे दंगल घडवून आणली . तिला पहिलाच चित्रपट आमिर खानबरोबर करायला मिळाला . त्यामुळे तर तिच्या अभिनयाची आणि चित्रपटाची दोन्हीची चर्चा रंगली . त्यानंतर ती आपल्याला ऍडस्मध्येही दिसली . आणि आता ती आणखी एका बिग बजेट बॉलीवूड चित्रपटात दिसणार अशी चर्चा आहे . मनमर्जिया या समीर शर्माच्या चित्रपटाची कास्ट आधीच ठरली होती . दम लगाके हैशाऽऽऽ फेम आयुषमान खुराना आणि भूमी पेडणेकर या चित्रपटात काम करणार अशीही चर्चा होती . त्यानंतर अश्विनी अय्यर तिवारी या चित्रपटात काम करणार असल्याच्याही अफवा पसरल्या . पण आता या चित्रपटाचा अभिनेता आयुषमानही या चित्रपटात नसल्याच्या बातम्या येताहेत . आणि या चित्रपटातील सगळे कलाकार बदलण्याचा विचार समीर शर्मा करतोय . याच चित्रपटासाठी सानया मल्होत्राची वर्णी लागल्याचं समजतंय . म्हणजे चला आता अजून एक दंगल . . .


भारताची ‘फुलराणी’ सायना नेहवाल हिने आंतरराष्ट्रीय बॅडमिंटनमधून निवृत्ती स्विकारण्याचे संकेत दिले आहेत . लंडन ऑलिम्पिकमध्ये भारताला कांस्यपदक मिळवून देणारी सायना नेहवाल आंतरराष्ट्रीय स्तरावर अत्यंत नावजलेली खेळाडू आहे . मात्र , गेल्या काही काळात तिला गुडघ्याच्या दुखापतीने सतावले आहे . काही महिन्यांपूर्वीच तिच्या गुडघ्यावर शस्त्रक्रिया करण्यात आली होती . या दुखापतीतून सावरल्यानंतर सायना पुन्हा सरावाला लागली असून तिने १५ ते २० नोव्हेंबर या कालावधीत होणारी चीन सुपर सीरिज प्रीमिअर आणि २२ ते २७ नोव्हेंबर या कालावधीत होणाऱ्या हाँगकाँग खुली सुपर सीरिज या स्पर्धांवर लक्ष केंद्रित केले आहे . याबद्दल बोलताना तिने म्हटले की , मी स्वतःचा फिटनेस वाढविण्यासाठी भरपूर मेहनत घेत आहे . तसेच सध्याच्या घडीला मी जय पराजयाचा विचार करत नाही . अनेक लोकांना मी पुनरागमन करू शकणार नाही , माझी कारकीर्द संपेल असे वाटते . माझ्या मनातदेखील खोलवर कुठेतरी हा विचार घोळत आहे . तेव्हा भविष्यात काय होते ते बघू ? , अशी सूचक प्रतिक्रिया सायना नेहवालने व्यक्त केली . मी सध्या पुढील एका वर्षाचाच विचार करत आहे . येथून पुढे मी एक - एक वर्षाच्या टप्प्याचाच विचार करेन , मी पाच किंवा सहा वर्षांचा विचार करणार नाही , असेही यावेळी सायनाने म्हटले . मी संपले असा विचार अनेक लोक करतात , याबाबत मला एकप्रकारे आनंदच वाटतो . कारण , लोक माझ्याबद्दल खूप विचार करतात . मात्र , आता तसे होणार नाही . सध्याची दुखापत काहीशी वेदनादायी असल्याने स्वतःच्या शरीराची काळजी कशी घ्यायची या गोष्टीला माझे सर्वप्रथम प्राधान्य असल्याचेही सायनाने सांगितले . लंडन ऑलिम्पिकमध्ये कांस्यपदकप्राप्त सायनाला गुडघ्याच्या दुखापतीमुळे रिओ ऑलिम्पिक स्पर्धेत लौकिकाला साजेसा खेळ करता आला नाही . प्राथमिक फेरीत तिचे आव्हान संपुष्टात आले . मायदेशी परतल्यानंतर तिच्या उजव्या गुडघ्यावर शस्त्रक्रिया करण्यात आली . यामध्ये गुडघ्याचे संरक्षण करणाऱ्या कवचरूपी हाडाचा छोटा भाग विलग करण्यात आला आहे . ऑगस्ट महिन्याच्या सुरुवातीला सायनाला ही दुखापत झाली . ऑलिम्पिक स्पर्धेदरम्यान दुखापत बळावली . सायना नेहवाल हिच्यामुळे भारतीय बॅडमिंटन क्षेत्रात एका नव्या पर्वाला सुरूवात झाली होती . सायनाने आजपर्यंतच्या कारकीर्दीत ऑलिम्पिक पदकाबरोबरच मानाच्या ऑल इंग्लंड ओपन बॅडमिंटन चॅम्पियनशिप स्पर्धेच्या अंतिम फेरीत धडक मारण्याची कामगिरी केली होती .


रुग्णालयातील देयकाच्या ( बिलाच्या ) वादातून एखाद्या रुग्णाला घरी सोडण्यास प्रतिबंध करणे ( डिस्चार्ज ) किंवा मृतदेह नातेवाईकांच्या ताब्यात देण्यास नकार देणे रुग्णालयास महागात पडू शकते . केंद्रीय आरोग्य मंत्रालयाने रुग्णांच्या हक्कासाठी जी सनद तयार केली आहे . तिच्या अंमलबजावणीनंतर ही कृती गुन्हा ठरणार आहे . रुग्णांना कोणत्याही परिस्थितीत असे थांबवून ठेवता येणार नाही असे या सनदेत स्पष्ट करण्यात आले आहे . नागरिकांना योग्य पद्धतीने उपचार मिळावेत यासाठी या सनदेची अंमलबजावणी राज्यांमार्फत केली जाणार आहे . याबाबतची माहिती आरोग्य विभागाचे सहसचिव सुधीरकुमार यांनी दिली आहे . याचा मसुदा राष्ट्रीय मानवी हक्क आयोगाने तयार केला असून , तो आरोग्य मंत्रालयाच्या संकेतस्थळावर आहे . त्याबाबत नागरिक , डॉक्टरांकडून सूचना व अभिप्राय मागविण्यात आले आहेत . या मसुद्यानुसार ग्राहकांच्या ज्या तक्रारी असतील त्यांचे पंधरा दिवसांत उत्तर मिळणे अपेक्षित आहे . त्यासाठी प्रत्येक रुग्णालयाने तशी अंतर्गत व्यवस्था करणे गरजेचे आहे . याबाबत त्यांनी सरकारी यंत्रणेशी सहकार्य करणे अपेक्षित आहे . रुग्णांना जे प्राधिकृत अधिकारी आहेत त्यांच्याकडे तक्रार नोंदविता येईल . त्यामध्ये रुग्ण हक्क लवाद मंच किंवा रुग्णालयाने तयार केलेले नियामक प्राधिकरणाकडे जाता येईल असे यात स्पष्ट करण्यात आले आहे . या मसुद्यानुसार प्रत्येक रुग्णाला किंवा त्याच्या नातेवाईकाला केस पेपरच्या किंवा वैद्यकीय अहवालाच्या मूळ प्रती मिळवण्याचा हक्क आहे . त्यादेखील २४ तासांत किंवा रुग्णाला घरी सोडल्यानंतर ७२ तासांत मिळणे गरजेचे आहे . तसेच रुग्णाला दुसऱ्या डॉक्टरचे मत ( सेकंड ओपिनियन ) घेण्याचा अधिकार आहे . त्यासाठी जादा रक्कम न आकारता विनाविलंब सर्व तपशील रुग्णालयाने उपलब्ध करून द्यावेत . तसेच प्रत्येक रुग्णाच्या खासगीपणाचा अधिकार जपला पाहिजे , त्यासाठी त्याची आरोग्यविषयक माहिती गोपनीय ठेवली पाहिजे . तसेच रुग्णालयातील उपचारांतील दरांबाबत माहिती घेण्याच्या अधिकाराचा उल्लेख मसुद्यात आहे .